Απόφαση της Επιτροπής

της 17ης Δεκεμβρίου 2002

για την περαιτέρω αποσαφήνιση του παραρτήματος Α του κανονισμού (ΕΚ) αριθ. 2223/96 του Συμβουλίου όσον αφορά τις αρχές για τη μέτρηση τιμών και όγκων στους εθνικούς λογαριασμούς

[κοινοποιηθείσα υπό τον αριθμό Ε(2002) 5054]

(Κείμενο που παρουσιάζει ενδιαφέρον για τον ΕΟΧ)

(2002/990/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 359/2002 του Ευρωπαϊκού Κοινοβουλίου και του Συμβουλίου(2), και ιδίως το άρθρο 2 παράγραφος 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 2223/96 περιέχει το πλαίσιο αναφοράς κοινών προτύπων, ορισμών, ταξινομήσεων και λογιστικών κανόνων για την κατάρτιση των λογαριασμών των κρατών μελών για τις στατιστικές απαιτήσεις της Ευρωπαϊκής Κοινότητας, για να υπάρχουν συγκρίσιμα αποτελέσματα μεταξύ των κρατών μελών.

(2) Είναι απαραίτητο να βελτιωθεί η συγκρισιμότητα μεταξύ των κρατών μελών όσον αφορά τα δεδομένα για τις μεταβολές του πραγματικού ακαθάριστου εγχωρίου προϊόντος (ΑΕγχΠ), έχοντας υπόψη τόσο την εφαρμογή του άρθρου 2 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος(3), όσο και το ψήφισμα του Ευρωπαϊκού Συμβουλίου για το Σύμφωνο Σταθερότητας και Ανάπτυξης, της 16ης Ιουνίου 1997(4), αλλά και για το σκοπό της πολυμερούς εποπτείας γενικότερα.

(3) Για την εφαρμογή και την εποπτεία της Οικονομικής και Νομισματικής Ένωσης απαιτούνται συγκρίσιμες, ενημερωμένες και αξιόπιστες πληροφορίες για τη δομή και τις εξελίξεις της οικονομικής κατάστασης του κάθε κράτους μέλους.

(4) Οι οικονομικοί λογαριασμοί σε πραγματικές τιμές, δηλαδή διορθωμένοι για να ληφθούν υπόψη οι μεταβολές των τιμών, είναι θεμελιώδες εργαλείο για την ανάλυση της οικονομικής και δημοσιονομικής κατάστασης μιας χώρας, με την προϋπόθεση ότι καταρτίζονται με βάση ενιαία κριτήρια και δεν είναι ανοικτοί σε διαφορετικές ερμηνείες. Για το σκοπό αυτό, οι συστάσεις για τον υπολογισμό των δεδομένων σε σταθερές τιμές στο πλαίσιο του κανονισμού (ΕΚ) αριθ. 2223/96 του Συμβουλίου θα πρέπει να εμβαθυνθούν και να ενισχυθούν.

(5) Η απόφαση 98/715/ΕΚ της Επιτροπής, της 30ής Νοεμβρίου 1998, που αποσαφηνίζει το παράρτημα Α του κανονισμού (ΕΚ) αριθ. 2223/96 του Συμβουλίου για το ευρωπαϊκό σύστημα εθνικών και περιφερειακών λογαριασμών στην Κοινότητα όσον αφορά τις αρχές μέτρησης τιμών και όγκων(5). Ορίζει μια ταξινόμηση μεθόδων για ορισμένα είδη προϊόντων σε πιο κατάλληλες μεθόδους, εναλλακτικές λύσεις που μπορούν να χρησιμοποιούνται αν δεν μπορούν να εφαρμοστούν οι πιο κατάλληλες μέθοδοι, και μεθόδους που δεν πρέπει να χρησιμοποιούνται.

(6) Η απόφαση 98/715/ΕΚ ορίζει ένα ερευνητικό πρόγραμμα για τα προϊόντα για τα οποία δεν δηλώνεται η ταξινόμηση αυτή. Τα αποτελέσματα του ερευνητικού προγράμματος, που εφαρμόστηκε από κοινού με τα κράτη μέλη, είναι διαθέσιμα σήμερα. Η παρούσα απόφαση ορίζει την ταξινόμηση των εν λόγω προϊόντων λαμβάνοντας υπόψη τα αποτελέσματα του ερευνητικού προγράμματος.

(7) Η παρούσα απόφαση θα πρέπει να εναρμονίσει τα μέτρα τιμών και όγκων στους εθνικούς λογαριασμούς με την επιφύλαξη των υφισταμένων νομικών πλαισίων για εναρμονισμένους δείκτες τιμών καταναλωτή που ορίζονται στον κανονισμό (ΕΚ) αριθ. 2494/95 του Συμβουλίου(6) και της περαιτέρω συνέχισής του ή μελλοντικής εξέλιξης.

(8) Τα μέτρα που ορίζονται στην παρούσα απόφαση είναι σύμφωνα με τη γνωμοδότηση της επιτροπής στατιστικού προγράμματος και της επιτροπής νομισματικών και πιστωτικών στατιστικών και στατιστικών ισοζυγίου πληρωμών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στόχος

Στόχος της παρούσας απόφασης είναι η περαιτέρω αποσαφήνιση των αρχών μέτρησης τιμών και όγκων που περιλαμβάνονται στο κεφάλαιο 10 του κανονισμού (ΕΚ) αριθ. 2223/96 ενόψει της ανάγκης για περαιτέρω εναρμόνιση των μετρήσεων τιμών και όγκων σύμφωνα με τα αποτελέσματα του ερευνητικού προγράμματος που προβλέπεται στο άρθρο 4 της απόφασης 98/715/ΕΚ.

Άρθρο 2

Ταξινόμηση μεθόδων

Μια ταξινόμηση μεθόδων σε πιο κατάλληλες μεθόδους, εναλλακτικές λύσεις που μπορούν να χρησιμοποιούνται αν δεν μπορούν να εφαρμοστούν οι πιο κατάλληλες μέθοδοι, και μεθόδους που δεν πρέπει να χρησιμοποιούνται, ορίζεται στο παράρτημα της παρούσας απόφασης για κατηγορίες προϊόντων και συναλλαγών για τις οποίες η ταξινόμηση δεν ορίζεται ακόμη από την απόφαση 98/715/ΕΚ.

Άρθρο 3

Χρονοδιάγραμμα εφαρμογής των ταξινομήσεων

Το παράρτημα ΙΙ ορίζει το χρονοδιάγραμμα εφαρμογής των ταξινομήσεων που αναφέρονται στο άρθρο 2.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 17 Δεκεμβρίου 2002.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 310 της 30.11.1996, σ. 1.

(2) ΕΕ L 58 της 28.2.2002, σ. 1.

(3) ΕΕ L 209 της 2.8.1997, σ. 6.

(4) ΕΕ C 236 της 2.8.1997, σ. 1.

(5) ΕΕ L 340 της 16.12.1998, σ. 33.

(6) ΕΕ L 257 της 27.10.1995, σ. 1.

ΠΑΡΑΡΤΗΜΑ I

1. ΜΕΘΟΔΟΙ ΤΑΞΙΝΟΜΗΣΗΣ

Στο εξής, στο παρόν παράρτημα θα χρησιμοποιείται η ακόλουθη ταξινόμηση μεθόδων:

μέθοδοι Α: πιο κατάλληλες μέθοδοι·

μέθοδοι Β: μέθοδοι που μπορούν να χρησιμοποιούνται αν δεν μπορούν να εφαρμοστούν οι μέθοδοι Α·

μέθοδοι Γ: μέθοδοι που δεν πρέπει να χρησιμοποιούνται.

2. ΟΡΙΣΜΟΙ ΜEΘΟΔΩΝ

Τιμολόγηση βάσει προτύπου. Στην περίπτωση αυτή ορίζεται ένα πρότυπο προϊόν με αρκετή λεπτομέρεια (συνήθως με βάση πραγματικά παλαιότερα προϊόντα), και στη συνέχεια οι συνιστώσες ανατιμολογούνται σε διαδοχικές χρονικές περιόδους. Για παράδειγμα, στις κατασκευές, όπου μπορεί να οριστεί ένα τυπικό οικογενειακό σπίτι, για παράδειγμα, και στη συνέχεια να ανατιμολογούνται όλες οι συνιστώσες (όπως η στέγη, τα θεμέλια, η κουζίνα) του σπιτιού αυτού σε διαδοχικές περιόδους. Για τις υπηρεσίες που παρέχονται στις επιχειρήσεις, μπορεί να υπάρχει μια πρότυπη (ή γενική) σύμβαση που μπορεί να χρησιμοποιείται. Τα βασικά κριτήρια για τη χρήση της τιμολόγησης βάσει προτύπου είναι τα εξής:

- τακτική επικαιροποίηση των προτύπων που χρησιμοποιούνται,

- αντιπροσωπευτικότητα των προτύπων,

- χρήση των πραγματικών τιμών που χρεώνονται λαμβάνοντας υπόψη τα περιθώρια κέρδους των παραγωγών και τυχόν εκπτώσεις που προσφέρονται στους πελάτες,

- διατύπωση του προτύπου με βάση εκροές, και όχι εισροές.

Τιμολόγηση βάσει προδιαγραφών. Στην περίπτωση αυτή, ένα πραγματικό προϊόν αναλύεται σε ορισμένα βασικά στοιχεία ή συνιστώσες, που τιμολογούνται και στη συνέχεια, σε διαδοχικές περιόδους, εξετάζονται επιμέρους έργα και συγκρίνονται τα βασικά στοιχεία. Αυτό που έχει κρίσιμη σημασία είναι να είναι αναγνωρίσιμα ξεχωριστά τα επιμέρους στοιχεία, να μπορούν να ποσοτικοποιούνται οι ιδιότητές τους και ο αντίκτυπός τους στις τελικές επιδόσεις του προϊόντος και να υπάρχουν διαθέσιμες τιμές σε διαφορετικές περιόδους. Η μέθοδος αυτή διαφέρει από την προσέγγιση της "τιμολόγησης βάσει προτύπου" επειδή δεν ορίζονται ιδανικά πρότυπα.

Χρονοχρέωση και ωριαίες αμοιβές. Σε ορισμένες περιπτώσεις, η πληρωμή μπορεί να σχετίζεται με τον αριθμό ωρών εργασίας που πραγματοποιήθηκαν (από έναν δικηγόρο για παράδειγμα) αντί για το προϊόν που παραδόθηκε. Σε τέτοιες περιπτώσεις, η χρονοχρέωση (τιμή που χρεώνεται ανά ώρα) μπορεί να χρησιμοποιηθεί ως δείκτης τιμών. Με τον ίδιο τρόπο η ωριαία αμοιβή μπορεί να υπολογιστεί διαιρώντας το συνολικό κύκλο εργασιών με τον αριθμό ωρών εργασίας που πραγματοποιήθηκαν.

Οι μέθοδοι που βασίζονται στην ωριαία αμοιβή και τη χρονοχρέωση διαφέρουν από τις μεθόδους εισροών που χρησιμοποιούν μισθολογικούς δείκτες κατά το γεγονός ότι το λειτουργικό πλεόνασμα, και άλλες εισροές όπου περιλαμβάνεται η αμοιβή των εργαζομένων, περιλαμβάνεται στον κύκλο εργασιών. Εντούτοις, και στις δύο μεθόδους, οι μεταβολές του όγκου της εργασίας που πραγματοποιείται ανά ώρα θα αντικατοπτρίζονται ως μεταβολές της τιμής και όχι ως τιμές της παραγωγικότητας.

Η μέθοδος της ωριαίας αμοιβής εφαρμόζεται καλύτερα σε πολύ αναλυτικό επίπεδο, ορίζοντας τα προϊόντα με όσο το δυνατόν περισσότερη λεπτομέρεια, και διακρίνοντας μεταξύ διαφόρων ειδών εργασίας.

Αντιπροσωπευτική τιμολόγηση. Ο όρος αυτός χρησιμοποιείται για μεθόδους -ιδίως για υπηρεσίες που παρέχονται σε επιχειρήσεις- στις οποίες ζητείται από τις παραγωγούς εταιρείες να επιλέξουν ορισμένα από τα προϊόντα τους που είναι αντιπροσωπευτικά της συνολικής παραγωγής τους. Οι τιμές που λαμβάνονται για τα προϊόντα αυτά παρακολουθούνται διαχρονικά, καθώς και τα χαρακτηριστικά των προϊόντων για να ελέγχονται για μεταβολές της ποιότητας.

3. ΜΕΘΟΔΟΙ Α, Β ΚΑΙ Γ ΓΙΑ ΤΗΝ ΠΑΡΑΓΩΓΗ ΚΑΤΑ ΠΡΟΪΟΝΤΑ

3.1. Στην CPA Δ - Εξοπλισμός μεγάλων διαστάσεων

Τα κυριότερα είδη προϊόντων που εξετάζονται εδώ είναι πλοία, αεροσκάφη, τρένα, εξέδρες άντλησης πετρελαίου και μηχανήματα για εξειδικευμένες βιομηχανίες. Οι μέθοδοι που εξαρτώνται πλήρως από τη μέτρηση των εισροών, χρησιμοποιώντας μη διορθωμένους δείκτες ποσοτήτων ή με βάση μετρήσεις μοναδιαίας αξίας, θεωρούνται μέθοδοι Γ.

Οι μέθοδοι που βασίζονται στην τιμολόγηση βάσει προτύπου ή στην τιμολόγηση βάσει προδιαγραφών θεωρούνται μέθοδοι Α αν πληρούνται τα κριτήρια που αναφέρονται στο τμήμα 2 του παρόντος παραρτήματος.

Μπορούν να χρησιμοποιηθούν δύο εναλλακτικές μέθοδοι:

- Η χρήση διεθνών τιμών μπορεί να είναι μέθοδος Β αν οι τιμές μπορούν να θεωρηθούν αντιπροσωπευτικές της εγχώριας παραγωγής του κράτους μέλους (στο πιο αναλυτικό επίπεδο προϊόντων) και των διασυνοριακών εμπορικών ροών - οι αγορές πρέπει να είναι ανταγωνιστικές, τα δεδομένα να είναι σωστά στρωματοποιημένα και σταθμισμένα, να χρησιμοποιείται μια κατάλληλη μέθοδος για τη διόρθωση σε σχέση με τις κινήσεις των συναλλαγματικών ισοτιμιών, τα δεδομένα για το εξωτερικό εμπόριο θα πρέπει να περιλαμβάνουν τον μεταχειρισμένο εξοπλισμό.

- Η χρήση εξειδικευμένων και στιβαρών μεθόδων διόρθωσης για την ποιότητα μπορεί να είναι μέθοδοι Α ή Β ανάλογα με την καταλληλότητα της βιομηχανίας, αν και στην ιδανική περίπτωση θα πρέπει να χρησιμοποιούνται σε συνδυασμό με την ανάλυση των μεγάλων περιουσιακών στοιχείων στα συνιστώντα μέρη τους.

Για τα πλοία, η μέθοδος Α θα είναι η τιμολόγηση βάσει προτύπου αν πληρούνται οι όροι του τμήματος 2 του παρόντος παραρτήματος.

Για τις εξέδρες άντλησης πετρελαίου, η μέθοδος Α είναι η προσέγγιση της τιμολόγησης βάσει προδιαγραφών για να επισημαίνονται οι ενότητες που απαρτίζουν την εξέδρα, εφόσον στις ενότητες αυτές εφαρμόζονται διορθώσεις για την ποιότητα. Η τιμολόγηση των συνιστωσών με διόρθωση για να καλυφθούν τα εμπορικά κέρδη της εταιρείας και η παραγωγικότητα της εργασίας θα θεωρηθεί μέθοδος Β, όπως και η χρήση ενός διεθνούς δείκτη για ορισμένους τύπους πλοίου -μεγάλου μεγέθους και με σπονδυλωτή κατασκευή- που έχουν κοινά χαρακτηριστικά με τις εξέδρες άντλησης πετρελαίου.

Για τα αεροσκάφη, οποιαδήποτε μέθοδος χρησιμοποιείται θα βασίζεται σε προσεκτική στρωματοποίηση της βιομηχανίας, πρέπει να λαμβάνει υπόψη τις πολύπλοκες ροές που συνδέονται με τα σχέδια συνεργασίας, και θα πρέπει να εφαρμόζει διόρθωση για τις μεταβολές των συναλλαγματικών ισοτιμιών όταν οι τιμές είναι εκφρασμένες σε δολάρια ΗΠΑ. Στην περίπτωση αυτή, οι μέθοδοι Α είναι οι προσεγγίσεις της τιμολόγησης βάσει προτύπου και της τιμολόγησης βάσει προδιαγραφών, και θα πρέπει και οι δύο να επωφελούνται από την κυρίαρχη θέση των εμπορικών πελατών στην αγορά αεροσκαφών.

Οι μέθοδοι τιμολόγησης βάσει προτύπου και διόρθωσης για την ποιότητα με βάση τις τιμές δικαιωμάτων προαίρεσης (δηλαδή, εκτίμηση της οριακής τιμής των πρόσθετων στοιχείων) είναι και οι δύο μέθοδοι Α για τα τρένα, με την προϋπόθεση ότι η στρωματοποίηση φθάνει τουλάχιστον μέχρι το επίπεδο φορτηγά βαγόνια/επιβατικά βαγόνια/μηχανές έλξης και τις διάφορες μορφές τεχνολογίας κίνησης.

Για τα εξειδικευμένα μηχανήματα οι μέθοδοι Α είναι οι προσεγγίσεις τιμολόγησης βάσει προτύπου και τιμολόγησης βάσει προδιαγραφών, αλλά μπορούν να χρησιμοποιηθούν απευθείας κατάλληλες μέθοδοι διόρθωσης για την ποιότητα όταν τα μηχανήματα δεν προσφέρονται για μια μέθοδο που βασίζεται στην ανάλυση σε συνιστώντα στοιχεία.

3.2. CPA 30.02 Υπολογιστές και άλλος εξοπλισμός επεξεργασίας πληροφοριών

Μια μέθοδος Α είναι ο αποπληθωρισμός με έναν δείκτη τιμών παραγωγού (ΔΤΠ) που χρησιμοποιεί μια κατάλληλη διαδικασία διόρθωσης για την ποιότητα.

Οι μέθοδοι Β είναι οι λιγότερο κατάλληλοι ΔΤΠ, π.χ. με λιγότερο κατάλληλη διαδικασία διόρθωσης για την ποιότητα.

Μια άλλη πιθανή μέθοδος Β είναι η χρήση πληροφοριών από τον ηδονιστικό δείκτη τιμών των ΗΠΑ για υπολογιστές, με την προϋπόθεση ότι μπορεί να αποδειχθεί ότι αυτό είναι επαρκώς αντιπροσωπευτικό όσον αφορά τις εγχώριες τιμές. Στην περίπτωση αυτή, η πιο κατάλληλη επιλογή είναι να χρησιμοποιούνται οι τιμές ΗΠΑ των χαρακτηριστικών των υπολογιστών, που θα χρησιμοποιούνται για να γίνονται σαφείς διορθώσεις για την ποιότητα στα δεδομένα των τιμών που συλλέγονται εγχωρίως. Θα πρέπει να εφαρμόζεται ένας κατάλληλος μηχανισμός για να λαμβάνονται υπόψη διάφορες μεταβολές των γενικών τιμών ή μεταβολές των συναλλαγματικών ισοτιμιών.

Οι μέθοδοι που χρησιμοποιούν υποκατάστατα όπως η χρήση δεικτών τιμών άλλων ηλεκτρονικών προϊόντων θα πρέπει να ταξινομηθούν ως μέθοδοι Γ. Επίσης, οι μέθοδοι που βασίζονται σε μοναδιαίες τιμές είναι μέθοδοι Γ. Η χρήση ενός δείκτη τιμών που δεν λαμβάνει υπόψη τις μεταβολές της ποιότητας είναι επίσης μέθοδος Γ.

3.3. CPA 45 - Κατασκευαστικές εργασίες

Η χρήση δεικτών εισροών για τον αποπληθωρισμό των εκροών θεωρείται μέθοδος Γ. Οι μέθοδοι όγκων (όπως η μέτρηση κυβικών μέτρων κατασκευών, ή ο αριθμός των κατασκευαστικών αδειών που εκδίδονται) θα πρέπει επίσης να θεωρούνται μέθοδοι Γ.

Υπάρχει ένα φάσμα πιθανών μεθόδων για την εκτίμηση των δεικτών τιμών της παραγωγής, που οδηγούν σε μεθόδους Α ή Β:

Για τα έργα εκτός από έργα πολιτικού μηχανικού:

- Η μέθοδος των "πραγματικών τιμών" λαμβάνει δεδομένα από πραγματικά έργα που εκτελέστηκαν κατά την σχετική περίοδο, ή διορθώνει δείκτες τιμών προσφορών για να αντιστοιχούν με τη σχετική χρονική περίοδο και μπορεί να θεωρηθεί μέθοδος Α με την προϋπόθεση ότι οι κατασκευές που έχουν τιμολογηθεί σε διαφορετικές περιόδους είναι άμεσα συγκρίσιμες, ή ότι οι τιμές διορθώνονται κατάλληλα για την ποιότητα όταν υπάρχουν μεταβολές στις υπό σύγκριση κατασκευές. Η μέθοδος αυτή δεν θα είναι κατάλληλη αν τα έργα είναι όντως μοναδικά.

- Η μέθοδος "τιμολόγησης βάσει προτύπου" αν πληρούνται οι όροι του τμήματος 2 του παρόντος παραρτήματος.

- Η "ηδονιστική μέθοδος" η οποία προσπαθεί να ορίσει την ποιότητα μιας κατασκευής με βάση τα χαρακτηριστικά της και να εκτελέσει παλινδρόμησή τους σε σχέση με την τιμή, μπορεί να θεωρηθεί μέθοδος Β.

Για τα έργα πολιτικού μηχανικού:

Τα έργα αυτά είναι γενικά μεγάλης κλίμακας και μοναδικά. Οι αρχές που ορίζονται στο τμήμα 3.1 του παρόντος παραρτήματος σχετικά με την τιμολόγηση μοναδικών προϊόντων ισχύουν και στη συγκεκριμένη περίπτωση, ιδίως η ανάλυση του έργου σε ένα σύνολο συνιστωσών που είναι περισσότερο μετρήσιμες. Η συλλογή αναλυτικών τιμών στο πλαίσιο του διοικητικού ελέγχου δημοσίων συμβάσεων κατασκευών μπορεί να θεωρηθεί μέθοδος Β εάν τα δεδομένα είναι αντιπροσωπευτικά.

Για τη συντήρηση και επισκευή:

Μια μέθοδος Β είναι η συλλογή δεδομένων για τις ωριαίες αμοιβές ή αναφορών για "πρότυπες" εργασίες από αναδόχους, και η χρήση τους ως δεικτών τιμών.

3.4. CPA 64 - Υπηρεσίες ταχυδρομείων και επικοινωνιών

3.4.1. Υπηρεσίες εθνικών και ιδιωτικών ταχυδρομείων

Η χρήση κατάλληλων και αντιπροσωπευτικών ΔΤΠ που λαμβάνουν υπόψη τις μεταβολές της ποιότητας θα είναι μέθοδος Α. Για να θεωρούνται κατάλληλοι και αντιπροσωπευτικοί, οι ΔΤΠ θα πρέπει να καλύπτουν το πλήρες φάσμα των παραγομένων υπηρεσιών και να λαμβάνουν υπόψη τυχόν εκπτώσεις.

Οι ΔΤΠ που δεν καλύπτουν το πλήρες φάσμα των υπηρεσιών ή δεν λαμβάνουν υπόψη τις μεταβολές της ποιότητας θα είναι μέθοδος Β. Οι δείκτες μοναδιαίας αξίας (ΔΜΑ) για πραγματικά ομοιογενή προϊόντα θα είναι επίσης μέθοδος Β. Οι μέθοδοι δείκτη όγκου που βασίζονται σε αναλυτικούς δείκτες των πολλών ειδών υπηρεσιών που παρέχονται, για παράδειγμα ο αριθμός των επιστολών/δεμάτων με ανάλυση στις διάφορες κατηγορίες ταχυδρομικών τελών είναι μέθοδοι Β.

Η χρήση αναλυτικών δεικτών τιμών καταναλωτή (ΔΤΚ) για τον αποπληθωρισμό της παραγωγής που δεν καταναλώνεται από νοικοκυριά μπορεί να είναι μέθοδος Β εάν μπορεί να αποδειχθεί ότι οι εξελίξεις των τιμών είναι παρόμοιες για τα νοικοκυριά και τις επιχειρήσεις. Η χρήση αναλυτικών ΔΤΚ για αγορές από επιχειρήσεις όταν είναι γνωστό ότι οι επιχειρήσεις έχουν το πλεονέκτημα της έκπτωσης ή αγοράζουν διαφορετικό φάσμα προϊόντων από τα νοικοκυριά θα είναι μέθοδος Γ.

3.4.2. Υπηρεσίες τηλεπικοινωνιών

Ο αποπληθωρισμός της παραγωγής με ΔΤΠ διορθωμένους ως προς την ποιότητα θα είναι μέθοδος Α. Η χρήση ΔΤΠ σε περιπτώσεις όπου η κάλυψή τους δεν αντιστοιχεί ακριβώς με τα προϊόντα ή δεν υπάρχει διόρθωση για την ποιότητα είναι μέθοδος Β. Οι ΔΜΑ για προϊόντα που είναι πλήρως ομοιογενή θα είναι επίσης μέθοδος Β. Η χρήση δεικτών όγκου που αντικατοπτρίζουν το πλήρες φάσμα των προϊόντων είναι μέθοδος Β.

Η χρήση αναλυτικών ΔΤΚ για τον αποπληθωρισμό της παραγωγής που δεν καταναλώνεται από τα νοικοκυριά μπορεί να είναι μέθοδος Β αν μπορεί να αποδειχθεί ότι οι εξελίξεις των τιμών είναι παρόμοιες για τα νοικοκυριά και τις επιχειρήσεις. Η χρήση αναλυτικών ΔΤΚ για τις αγορές από επιχειρήσεις όταν είναι γνωστό ότι οι επιχειρήσεις έχουν το πλεονέκτημα της έκπτωσης ή αγοράζουν διαφορετικό φάσμα προϊόντων από τα νοικοκυριά θα είναι μέθοδος Γ.

3.5. CPA 65 - Υπηρεσίες χρηματοπιστωτικής διαμεσολάβησης, εκτός από τις υπηρεσίες ασφάλισης και συνταξιοδοτικών ταμείων

3.5.1. Υπηρεσίες χρηματοπιστωτικής διαμεσολάβησης που μετρώνται έμμεσα (ΥΧΔΜΕ)

Εφόσον δεν υπάρχει άμεσα παρατηρήσιμη τιμή ή ποιότητα που είναι πραγματικά αντιπροσωπευτική της παραγωγής ΥΧΔΜΕ, από καθαρά θεωρητική άποψη, φαίνεται σήμερα αδύνατον να επισημανθεί η κατάλληλη μέθοδος Α για τις ΥΧΔΜΕ. Επομένως, οι μέθοδοι για τη μέτρηση ΥΧΔΜΕ σε σταθερές τιμές θα πρέπει να βασίζονται σε συμβάσεις, όπως οι μέθοδοι για τη μέτρηση των ΥΧΔΜΕ σε τρέχουσες τιμές. Μέχρι τώρα, υπάρχουν βασικά δύο προσεγγίσεις (εκτός από τις μεθόδους που βασίζονται στις εισροές) για τον αποπληθωρισμό των ΥΧΔΜΕ, και θα πρέπει να θεωρούνται και οι δύο μέθοδοι Β.

Πρώτον, μπορεί να κατασκευαστεί μια μέθοδος αναλυτικού δείκτη παραγωγής. Οι δείκτες παραγωγής πρέπει να καλύπτουν τις δραστηριότητες που παράγουν ΥΧΔΜΕ. Παραδείγματα πιθανών δεικτών είναι ο αριθμός των τραπεζικών λογαριασμών, ο αριθμός και η αξία των δανείων και των καταθέσεων, ο αριθμός των επιταγών που υφίστανται επεξεργασία κ.λπ.. Εντούτοις, υπάρχουν σημαντικές διαφορές μεταξύ της επιχειρηματικής αγοράς και της καταναλωτικής αγοράς, οι οποίες θα πρέπει να αντικατοπτρίζονται από διαφορετικούς δείκτες παραγωγής για τις δύο αγορές. Η αξία των ΥΧΔΜΕ πρέπει να αναλύεται στις διάφορες δραστηριότητες για να παρέχονται οι σταθμίσεις για την ομαδοποίηση των δεικτών παραγωγής.

Η δεύτερη μέθοδος είναι η εφαρμογή περιθωρίων κέρδους της περιόδου βάσης για τα δάνεια και τις καταθέσεις στα αποθέματα δανείων και καταθέσεων που ανατιμώνται (χρησιμοποιώντας ένα γενικό δείκτη τιμών όπως ο τεκμαιρόμενος αποπληθωριστής τιμών για την εγχώρια τελική κατανάλωση) στις τιμές της περιόδου βάσης, όπως περιγράφεται στον κανονισμό (ΕΚ) αριθ. 448/98 του Συμβουλίου(1). Η μέθοδος αυτή δεν λαμβάνει υπόψη της τις μεταβολές της ποιότητας της υπηρεσίας που παρέχεται πραγματικά. Είναι απαραίτητο να αποπληθωρίζονται τα αποθέματα δανείων και καταθέσεων με ένα γενικό δείκτη τιμών για να εξαλείφεται η επίδραση των μεταβολών των τιμών στο απόθεμα. Οι δείκτες τιμών που μπορούν να θεωρηθούν αποδεκτοί για το σκοπό αυτό είναι, με σειρά καταλληλότητας, οι εξής: ο αποπληθωριστής του ΑΕγχΠ, ο αποπληθωριστής της εγχώριας τελικής κατανάλωσης και ο γενικός ΔΤΚ.

3.5.2. Χρηματοπιστωτική διαμεσολάβηση εκτός ΥΧΔΜΕ

Όταν υπάρχουν ξεχωριστές τιμές για τις υπηρεσίες που χρεώνονται, η χρήση ως αποπληθωριστή ενός δείκτη τιμών παραγωγής, διορθωμένου ως προς την ποιότητα, για ένα αντιπροσωπευτικό σύνολο των υπηρεσιών αυτών είναι μέθοδος Α. Για να θεωρούνται αντιπροσωπευτικοί, οι δείκτες τιμών πρέπει να καλύπτουν ένα μεγάλο μέρος του πλήρους φάσματος των υπηρεσιών που χρεώνονται. Όταν οι δραστηριότητες είναι πολύ ετερογενείς (π.χ. οι λιανικές τράπεζες, οι εμπορικές τράπεζες και τα ταμιευτήρια ενεργούν πολύ διαφορετικά) το σύνολο υπηρεσιών πρέπει να επιλέγεται για κάθε τμήμα της αγοράς για να θεωρούνται αντιπροσωπευτικές. Εάν οι διαφορές αυτές δεν λαμβάνονται υπόψη πρόκειται για μέθοδο Β. Η τιμή των πακέτων προϊόντων μπορεί να συμπεριλαμβάνεται εάν περιέχουν παρόμοιες υπηρεσίες στο σύνολο της αγοράς. Όταν δεν συμβαίνει αυτό, μια προσέγγιση ηδονιστικής μεθόδου ή τιμολόγησης βάσει προτύπου είναι κατάλληλη για τη σύγκριση των τιμών αυτών των πακέτων. Η χρήση αναλυτικών δεικτών όγκου που αντικατοπτρίζουν επαρκώς την παραγωγή θα είναι μέθοδοι Β.

Για χρεώσεις με βάση την αξία είναι δυνατόν να κατασκευαστούν δείκτες τιμών που αντικατοπτρίζουν τόσο τις μεταβολές στο ποσοστό που χρεώνεται όσο και τις μεταβολές της αξίας του βασικού περιουσιακού στοιχείου (αποθέματος ή ροής) στο οποίο εφαρμόζεται αυτό το ποσοστό. Αυτή είναι μέθοδος Α. Η χρήση δεικτών όγκου που αντικατοπτρίζουν επαρκώς την παραγωγή θα είναι μέθοδοι Β. Παραδείγματα κατάλληλων δεικτών όγκου για διαφορετικά προϊόντα είναι τα εξής:

- Για τη μεταβίβαση χρημάτων (πληρωμές, κ.λπ.), ο αριθμός μεταβιβάσεων ή ένας δείκτης όγκου που βασίζεται στα ποσά που μεταβιβάζονται είναι μέθοδος Β,

- για τη διαχείριση χρηματικών καταπιστευμάτων, η χρησιμοποίηση των ποσών που είναι υπό διαχείριση αποπληθωρισμένων με ένα γενικό δείκτη τιμών (όπως περιγράφεται στο τμήμα 3.5.1) είναι κατάλληλος δείκτης όγκου.

Για τη χρηματοδοτική μίσθωση, η τιμή εκμίσθωσης μπορεί να περιλαμβάνει τέλη για παροχή υπηρεσιών και ΥΧΔΜΕ. Όταν είναι δυνατό να διαχωριστεί το τέλος για την παροχή υπηρεσιών από τις ΥΧΔΜΕ, τότε μπορούν να χρησιμοποιηθούν κατάλληλοι δείκτες τιμών για να αποπληθωρίζεται η συνιστώσα τέλους παροχής υπηρεσιών για να έχουμε μέθοδο Α. Εντούτοις, η χρήση δεικτών τιμών παραγωγής για τον αποπληθωρισμό της παραγωγής της χρηματοδοτικής μίσθωσης συνολικά θα πρέπει να θεωρείται μέθοδος Γ, δεδομένου ότι δεν μετρά κατάλληλα την παραγωγή από τις ΥΧΔΜΕ. Η αξία των κατάλοιπων πιστώσεων αποπληθωρισμένη με ένα γενικό δείκτη τιμών (όπως περιγράφεται στο τμήμα 3.5.1) θα ήταν κατάλληλος δείκτης όγκου για μια μέθοδο Β. Εδώ, η μεταβολή της ποιότητας αφορά την ποιότητα της παρεχόμενης υπηρεσίας χρηματοδοτικής μίσθωσης και όχι οποιαδήποτε βελτίωση της ποιότητας του βασικού στοιχείου του ενεργητικού.

Οι τιμές παραγωγή ή οι δείκτες όγκου που αντικατοπτρίζουν ένα μικρό περιορισμένο φάσμα χρηματοπιστωτικών προϊόντων ή υπηρεσιών, οι μέθοδοι που βασίζονται στις εισροές ή η χρήση ενός γενικού δείκτη τιμών είναι μέθοδοι Γ.

3.6. CPA 66 - Υπηρεσίες ασφάλισης και συνταξιοδοτικών ταμείων, εκτός από τις υπηρεσίες υποχρεωτικής κοινωνικής ασφάλισης

Φαίνεται αδύνατη η εφαρμογή μιας έννοιας πληθωρισμού της παραγωγής υπηρεσιών ασφάλισης με βάση στατιστικές τιμών παραγωγής. Ο κύριος λόγος γι' αυτό είναι ότι δεν υπάρχει άμεσα παρατηρήσιμη τιμή ή ποσότητα που είναι πραγματικά αντιπροσωπευτική της παραγωγής. Επομένως, μια μέθοδος Α δεν θεωρείται δυνατή.

Μια μέθοδος δείκτη όγκου που χρησιμοποιεί αναλυτικούς δείκτες, όπως η απόκτηση και διαχείριση ασφαλιστηρίων συμβολαίων και η διαχείριση απαιτήσεων είναι μέθοδος Β. Μια τέτοια μέθοδος (που είναι γνωστή σε ορισμένες περιπτώσεις ως μέθοδος άμεσων υπηρεσιών) απαιτεί δείκτες σε πολύ αναλυτικό επίπεδο που λαμβάνουν υπόψη μεταβολές του συνδυασμού προϊόντων.

Η χρήση των προβλέψεων διορθωμένων για τις απαιτήσεις και αποπληθωρισμένων από ένα γενικό δείκτη τιμών (όπως περιγράφεται στο τμήμα 3.5.2) είναι επίσης μέθοδος Β.

Για τις ασφάλειες εκτός των ασφαλειών ζωής ο αριθμός ασφαλιστηρίων συμβολαίων, κατά προϊόν (νοικοκυριό, αυτοκίνητο, ευθύνη τρίτων, κ.λπ.) και κατά τύπο αγοραστή αντιπροσωπεύει επίσης έναν κατάλληλο δείκτη όγκου για ασφάλειες εκτός των ασφαλειών ζωής και είναι μέθοδος Β. Για τις ασφάλειες ζωής και τα συνταξιοδοτικά ταμεία οι μέθοδοι αυτές είναι μέθοδοι Γ.

3.7. CPA 67 - Βοηθητικές υπηρεσίες συναφείς με τη χρηματοπιστωτική διαμεσολάβηση

Στην περίπτωση των σταθερών αμοιβών, όπου υπάρχουν ξεχωριστές τιμές για μια υπηρεσία που χρεώνεται, η παραγωγή σε τρέχουσες τιμές αποπληθωρισμένη με ένα ΔΤΠ είναι μέθοδος Α αν αντικατοπτρίζονται οι μεταβολές της ποιότητας ή μέθοδος Β αν δεν αντικατοπτρίζονται οι μεταβολές της ποιότητας.

Για τις υπηρεσίες που χρεώνονται ανάλογα με την αξία τους, η χρήση δεικτών όγκου είναι μέθοδος Β. Αυτοί οι δείκτες όγκου μπορεί να περιλαμβάνουν τον αριθμό των συναλλαγών κατανεμημένο σε κατηγορίες μεγέθους αξίας ή τα αποπληθωρισμένα ποσά των συναλλαγών. Για τους βοηθητικούς κλάδους των ασφαλειών, οι δείκτες όγκου που βασίζονται στον αριθμό των ασφαλιστηρίων συμβολαίων κατά τύπο ή στα αποπληθωρισμένα ακαθάριστα ασφάλιστρα, χρησιμοποιώντας ένα δείκτη τιμών των ακαθάριστων ασφαλίστρων είναι μέθοδος Β.

3.8. CPA 70 - Υπηρεσίες που αφορούν ακίνητα

Για τις υπηρεσίες έναντι αμοιβής, όπου η αμοιβή είναι εκατοστιαίο ποσοστό της τιμής ενός ακινήτου, ένας κατάλληλος δείκτης τιμών θα πρέπει να συνδυάζει τη μεταβολή των ποσοστών των αμοιβών και τη μεταβολή των τιμών των σπιτιών. Αυτό θα είναι μέθοδος Α. Αντί αν παρακολουθούνται οι πραγματικές τιμές, μπορεί να ζητηθεί από τους μεσίτες ακινήτων να δηλώσουν μια τιμή πώλησης, π.χ. για ένα πρότυπο σπίτι. Αυτή η προσέγγιση τιμολόγησης βάσει προτύπου μπορεί επίσης να είναι μέθοδος Α με την προϋπόθεση ότι πληρούνται τα κριτήρια που ορίζονται στο τμήμα 2 του παρόντος παραρτήματος.

Ως υποκατάστατα (μέθοδοι Β) μπορούν να χρησιμοποιηθούν ένας δείκτης τιμών των επενδύσεων σε νέες κατοικίες ή ένας δείκτης που βασίζεται σε αξίες ακινήτων (τιμές σπιτιών).

Λιγότερο κατάλληλες μέθοδοι, που εξακολουθούν όμως να είναι μέθοδοι Β, είναι η χρήση των αριθμών των σπιτιών που πωλούνται ή των αριθμών των συναλλαγών που καταγράφουν οι συμβολαιογράφοι, αν αναλύονται κατά τύπους σπιτιών (π.χ. κατά μέγεθος).

Όσον αφορά το τμήμα που αναφέρεται στην ενοικίαση κτιρίων για χρήση ως κατοικίες, συνήθως υπάρχουν διαθέσιμες πληροφορίες ΔΤΚ· αυτό θα είναι μέθοδος Α. Για την ενοικίαση κτιρίων για χρήση εκτός κατοικίας, η χρήση ΔΤΠ με βάση π.χ. τα μισθώματα ανά τετραγωνικό μέτρο χώρου γραφείων είναι μέθοδος Α, με την προϋπόθεση ότι υπάρχουν επαρκείς λεπτομέρειες σχετικά με τους διάφορους τύπους κτιρίων και την ποιότητά τους.

Εναλλακτικά, η χρήση δεικτών όγκου που αφορούν τον όγκο του αποθέματος ακινήτων για κατοικία ή για άλλες χρήσεις μπορεί να είναι μέθοδος Β. Στην περίπτωση αυτή, θα είναι ίσως απαραίτητη η διόρθωση για τις μεταβολές του λόγου νοικιασμένων κατοικιών/ιδιοκατοίκησης.

Η υποκατάσταση των μεταβολών των τιμών για κτίρια εκτός κατοικιών από τον ΔΤΚ των κτιρίων που προορίζονται για κατοικία είναι μέθοδος Γ, εκτός αν μπορεί να αποδειχθεί ότι η βασική υπόθεση είναι ρεαλιστική.

3.9. CPA 71 - Υπηρεσίες ενοικίασης μηχανημάτων και εξοπλισμού χωρίς χειριστή, καθώς και ειδών ατομικής ή οικιακής χρήσης

Μια μέθοδος Α για τις υπηρεσίες αυτές θα είναι η συλλογή των πραγματικών τιμών ενοικίασης. Για τις υπηρεσίες που παρέχονται βάσει σύμβασης είναι απαραίτητο να γίνεται έλεγχος για μεταβολές της ποιότητας διαχρονικά. Θα πρέπει να σημειωθεί ότι οι μεταβολές της ποιότητας του ενοικιαζομένου αντικειμένου (δηλαδή όχι μόνο της υπηρεσίας ενοικίασης) θα πρέπει επίσης να αντικατοπτρίζεται στον όγκο των υπηρεσιών ενοικίασης. Για τις μοναδικές υπηρεσίες, η χρήση τιμών προτύπων που ικανοποιούν τα κριτήρια που ορίζονται στο τμήμα 2 του παρόντος παραρτήματος θα είναι επίσης μέθοδος Α.

Όσον αφορά τις υπηρεσίες που παρέχονται μόνο σε νοικοκυριά, συχνά υπάρχουν διαθέσιμες πληροφορίες ΔΤΚ, και στην περίπτωση αυτή η χρήση ενός ΔΤΚ, διορθωμένου στις βασικές τιμές, θα είναι μέθοδος Α για τον αποπληθωρισμό της παραγωγής. Στις περιπτώσεις όπου οι υπηρεσίες παρέχονται τόσο σε επιχειρήσεις όσο και σε ιδιωτικά νοικοκυριά, η χρήση ενός ΔΤΚ για τον αποπληθωρισμό της παραγωγής θα είναι μέθοδος Β.

Αν δεν υπάρχει παρατηρήσιμη τιμή της υπηρεσίας ενοικίασης, ο δείκτης τιμών του πραγματικού προϊόντος μπορεί να θεωρηθεί μέθοδος Β.

3.10. CPA 72 - Υπηρεσίες πληροφορικής και συναφείς υπηρεσίες

Για τα πακέτα λογισμικού, η μέθοδος Α είναι ο αποπληθωρισμός με έναν κατάλληλο ΔΤΠ. Έχει ουσιαστική σημασία μια κατάλληλη διαδικασία διόρθωσης για την ποιότητα (π.χ. βασισμένη σε ηδονιστική ανάλυση).

Οι λιγότερο κατάλληλοι ΔΤΠ θα είναι μέθοδοι Β. Επίσης, η χρήση του δείκτη των ΗΠΑ για πακέτα λογισμικού, διορθωμένου για να αντιμετωπιστούν οι συνέπειες των συναλλαγματικών ισοτιμιών ή των διαφόρων γενικών μεταβολών των τιμών, θα είναι μέθοδος Β. Εντούτοις, θα πρέπει να ληφθεί μέριμνα για να αντικατοπτρίζονται οι διαφορετικές χρονικές περίοδοι κυκλοφορίας του νέου λογισμικού στις ΗΠΑ και στην Ευρώπη.

Η χρήση ενός ΔΤΚ για τα πακέτα λογισμικού είναι μέθοδος Γ για τον αποπληθωρισμό της παραγωγής.

Για τις "επί μέτρω" υπηρεσίες (παροχή συμβουλών τόσο για υλικό εξοπλισμό όσο και για λογισμικό) μπορεί να διερευνηθεί μια προσέγγιση βασισμένη σε αντιπροσωπευτική τιμολόγηση (βλέπε τμήμα 2) και έχει δυνατότητα να αποτελέσει μέθοδο Α. Άλλη μέθοδος Α μπορεί να είναι μια προσέγγιση βασισμένη στην τιμολόγηση βάσει προτύπου, αν πληρούνται οι όροι του τμήματος 2. Το αποτέλεσμα της προσέγγισης τιμολόγησης βάσει προτύπου μπορεί επίσης να χρησιμοποιηθεί ως υποκατάστατο για την τιμή του λογισμικού που παράγεται για ίδιο λογαριασμό (μέθοδος Β), εάν μπορεί να αποδειχθεί ότι το λογισμικό που παράγεται για ίδιο λογαριασμό θα μπορούσε επίσης να έχει παραχθεί από μια εξωτερική εταιρεία.

Για την υπηρεσία εκμίσθωσης προγραμματιστών σε ημερήσια βάση, μπορεί να χρησιμοποιηθεί ως μέθοδος Β η τιμή ημερήσιας χρέωσης.

Λόγω των διαφορών της ταχύτητας των μεταβολών της ποιότητας, η χρήση ενός δείκτη σχετικού με τον υλικό εξοπλισμό για τον αποπληθωρισμό του λογισμικού είναι μέθοδος Γ.

3.11. CPA 73 - Υπηρεσίες έρευνας και ανάπτυξης

Δεν υπάρχει μέθοδος Α για την έρευνα και ανάπτυξη (Ε& Α). Δεν έχει νόημα ούτε η συλλογή πραγματικών τιμών παραγωγής, π.χ. από τα ερευνητικά ιδρύματα, ούτε "τιμές προτύπων", δεδομένου ότι είναι αδύνατο να έχει νόημα η τιμολόγηση της ίδιας παραγωγής Ε& Α σε δύο διαδοχικές περιόδους.

Για την εμπορεύσιμη παραγωγή, οι αμοιβές βάσει χρονοχρέωσης ή οι ωριαίες αμοιβές (βλέπε τμήμα 2) είναι μέθοδοι Β.

Το μη εμπορεύσιμο μέρος της Ε& Α είναι η παραγωγή συλλογικών υπηρεσιών (βλέπε ΕΣΛ95, παράγραφος 3.85). Βλέπε τμήμα 3.13 για την CPA 75 για τον ορισμό μεθόδων Α, Β και Γ για συλλογικές υπηρεσίες.

3.12. CPA 74 - Άλλες επιχειρηματικές υπηρεσίες

3.12.1. CPA 74.11 - Νομικές υπηρεσίες

Για τα τυποποιημένα είδη υπηρεσιών που παρέχονται ιδίως σε νοικοκυριά, όπως η σύνταξη συμβολαίων για αγορά κατοικιών, οι διαθήκες, τα συμβόλαια γάμων κ.λπ. ("συμβολαιογραφικές" υπηρεσίες) συχνά υπάρχουν σταθερά τιμολόγια, τα οποία συχνά καλύπτονται από τον ΔΤΚ. Ένας δείκτης που ακολουθεί αυτά τα τιμολόγια μπορεί να θεωρηθεί μέθοδος Α. Επιπλέον, γι' αυτές τις πρότυπες υπηρεσίες, η συλλογή δεικτών όγκου (αριθμός συμβολαίων που συντάσσονται κ.λπ.) θα είναι μέθοδος Β, εκτός αν βρεθεί μέθοδος διόρθωσης των δεικτών αυτών για τις μεταβολές της ποιότητας.

Ένα μέρος της παραγωγής νομικών υπηρεσιών σχετίζεται με το κόστος των κτιρίων, εφόσον είναι μέρος του κόστους μεταβίβασης στην αγορά ακίνητης ιδιοκτησίας. Αυτό σημαίνει ότι ένας δείκτης τιμών ή όγκου σχετικός με αυτά τα κτίρια μπορεί να χρησιμεύει ως υποκατάστατο για την τιμή ή τον όγκο των νομικών υπηρεσιών. Όταν χρεώνεται σταθερή αμοιβή, αρκεί η παρακολούθηση της μεταβολής αυτής της αμοιβής διαχρονικά. Όταν η αμοιβή είναι ποσοστό της τιμής του κτιρίου, ο δείκτης τιμών θα πρέπει να είναι συνδυασμός των μεταβολών του ποσοστού αμοιβής και των μεταβολών της τιμής του κτιρίου. Και στις δύο περιπτώσεις, θα είναι μέθοδος Β, επειδή είναι δύσκολο να ανιχνευθούν οι μεταβολές της ποιότητας.

Για τις υπηρεσίες σε επιχειρήσεις, υπάρχουν δύο βασικοί μηχανισμοί τιμών στην αγορά αυτή: οι δικηγόροι μπορούν να αμείβονται με την ώρα ή έναντι σταθερής αμοιβής με βάση σύμβαση. Στην πρώτη περίπτωση, μπορούν να χρησιμοποιηθούν προσεγγίσεις χρονοχρέωσης ή ωριαίας αμοιβής ως μέθοδοι Β. Στη δεύτερη περίπτωση (υπηρεσίες έναντι σταθερής αμοιβής με βάση σύμβαση), μια μέθοδος Α μπορεί να είναι η στενή παρακολούθηση των τιμών των συμβολαίων, ακολουθώντας για παράδειγμα την προσέγγιση της αντιπροσωπευτικής τιμολόγησης (βλέπε τμήμα 2 του παρόντος παραρτήματος), εάν τα είδη των συμβάσεων ήταν ομοιογενή. Μια προσέγγιση τιμολόγησης βάσει προτύπου μπορεί επίσης να είναι αποτελεσματική, και να είναι μέθοδος Α, με την προϋπόθεση ότι πληρούνται τα κριτήρια του τμήματος 2 του παρόντος παραρτήματος.

3.12.2. CPA 74.12 - Υπηρεσίες λογιστικής, τήρησης λογιστικών βιβλίων (καταστιχογραφίας) και λογιστικού ελέγχου· υπηρεσίες παροχής φορολογικών συμβουλών

Η μέθοδος Α για τις λογιστικές υπηρεσίες θα είναι η κατασκευή αποπληθωριστών με βάση τιμές συμβάσεων για ένα φάσμα από τις πιο σημαντικές υπηρεσίες που παρέχονται από λογιστές βάσει συμβάσεων, π.χ. χρησιμοποιώντας την προσέγγιση αντιπροσωπευτικής τιμολόγησης (βλέπε τμήμα 2 του παρόντος παραρτήματος). Θα είναι απαραίτητο να παρακολουθούνται τακτικά οι υπηρεσίες που τιμολογούνται, για να εξασφαλίζεται ότι οι εξωτερικές επιρροές όπως οι μεταβολές των λογιστικών προτύπων ή οι μεταβολές των λογιστικών απαιτήσεων βάσει της νομοθεσίας (π.χ. για φορολογικές δηλώσεις) δεν οδηγούν σε σημαντικές μεταβολές των παραγωγών που μετρώνται ή σε μεταβολές της ποιότητας της παραγωγής. Μια μέθοδος Α μπορεί επίσης να προκύψει με μια προσέγγιση τιμολόγησης βάσει προτύπου.

Η χρησιμοποίηση δεικτών ποσότητας όπως ο αριθμός των φορολογικών δηλώσεων που υποβάλλονται (ταξινομημένων σε ευρείες κατηγορίες) θα είναι μέθοδος Β για ένα μέρος του κλάδου. Η χρήση της χρονοχρέωσης ή των ωριαίων αμοιβών θα είναι μέθοδος Β δεδομένου ότι θα τις διαφεύγουν ορισμένες μεταβολές της παραγωγικότητας.

3.12.3. CPA 74.14 - Υπηρεσίες παροχής επιχειρηματικών συμβουλών και συμβουλών διαχείρισης (μάνατζμεντ)

Μια μέθοδος Α για τις υπηρεσίες αυτές θα είναι η συλλογή πραγματικών τιμών συμβάσεων. Θα είναι απαραίτητο να γίνεται έλεγχος για τις μεταβολές της ποιότητας των συμβάσεων διαχρονικά.

Η συλλογή τιμών προτύπων μπορεί να είναι εναλλακτική λύση για τη συλλογή πραγματικών τιμών και η μέθοδος αυτή θα είναι επίσης μέθοδος Α εάν πληροί τα κριτήρια που ορίζονται στο τμήμα 2 του παρόντος παραρτήματος.

Για τις υπηρεσίες που εκτελούνται έναντι ωριαίας αμοιβής η χρονοχρέωση ή οι ωριαίες αμοιβές μπορούν να χρησιμοποιηθούν για να αποτελέσουν μέθοδο Β.

Η χρησιμοποίηση, ως υποκατάστατου, ενός δείκτη τιμών πραγματικής παραγωγής είτε για τις νομικές υπηρεσίες είτε για τις υπηρεσίες λογιστικής, τήρησης λογιστικών βιβλίων και λογιστικού ελέγχου και τις υπηρεσίες παροχής φορολογικών συμβουλών θα είναι -λόγω των κοινών καθοριστικών παραγόντων του κόστους για αυτές τις διαφορετικές υπηρεσίες- μέθοδος Β.

3.12.4. CPA 74.15 - Υπηρεσίες ελεγχουσών εταιρειών (holding) διαχείρισης

Λόγω της ιδιομορφίας αυτής της κατηγορίας υπηρεσιών, δεν υπάρχει μέθοδος Α. Ως εξαίρεση στο γενικό κανόνα, μια μέθοδος Β είναι η εφαρμογή μιας μεθόδου αναλυτικών εισροών με τον ίδιο τρόπο που περιγράφεται για τις συλλογικές υπηρεσίες στο τμήμα 3.13 του παρόντος παραρτήματος.

3.12.5. CPA 74.2 - Αρχιτεκτονικές υπηρεσίες, υπηρεσίες λοιπών μηχανικών και συναφείς υπηρεσίες παροχής τεχνικών συμβουλών

Οι τιμές βάσει προτύπου παρέχουν μια μέθοδο A αν πληρούνται οι όροι του τμήματος 2 του παρόντος παραρτήματος.

Η χρήση χρονοχρέωσης ή ωριαίας αμοιβής μπορεί να θεωρηθεί μέθοδος Β. Για τις μεταλλευτικές έρευνες υπάρχει η επιλογή της χρήσης ενός μέτρου του όγκου, όπως για παράδειγμα του αριθμού των διερευνητικών γεωτρήσεων που πραγματοποιήθηκαν, ή της έκτασης που ερευνήθηκε, αν και αυτό θα πρέπει να αναλύεται κατά τύπο ορυκτού και κατά μέθοδο έρευνας για να θεωρηθεί μέθοδος Β.

3.12.6. CPA 74.4 - Διαφημιστικές υπηρεσίες

Οι διαφημιστικές υπηρεσίες αποτελούνται από δύο ξεχωριστές και σημαντικές υπηρεσίες. Γενικά, οι υπηρεσίες αυτές είναι η "τοποθέτηση" -η πώληση διαφημιστικού χώρου, ασχέτως του μέσου, και η "δημιουργία"- χωρίς να περιλαμβάνονται τα συναφή κόστη όπως η παραγωγή ταινιών ή οι φωτογραφικές υπηρεσίες.

Η μέθοδος Α για την "τοποθέτηση" είναι η συλλογή πραγματικών τιμών συμβάσεων, χρησιμοποιώντας δημοσιευμένες τιμές όπως η τιμή ανά δευτερόλεπτο για διαφημίσεις στην τηλεόραση, το κόστος μιας διαφήμισης μισής σελίδας σε εφημερίδα, η τιμή ενός τετραγωνικού μέτρου χώρου σε διαφημιστική πινακίδα ή η τιμή ενός "κουμπιού" σε έναν ιστοχώρο. Είναι σημαντικό να λαμβάνεται υπόψη ο αριθμός των θεατών της διαφήμισης ως στοιχείο της ποιότητας. Θα πρέπει να γίνεται τουλάχιστον κάποια προσπάθεια διόρθωσης για τη "θέαση σε ώρα αιχμής". Οι τιμές βάσει προτύπου θα είναι επίσης μέθοδος Α, με την προϋπόθεση ότι πληρούνται οι όροι του τμήματος 2. Μπορούν επίσης να χρησιμοποιηθούν μέτρα όγκου αλλά αυτά θα πρέπει να καταρτίζονται σε πολύ λεπτομερές και αντιπροσωπευτικό επίπεδο όπου θα λαμβάνονται υπόψη και οι μεταβολές της ποιότητας, για να είναι μέθοδος A.

Για τη "δημιουργία" οι τιμές των συμβάσεων θα αποτελούν μέθοδο Α, αν και θα πρέπει να δίνεται ιδιαίτερη προσοχή στην ερμηνεία των τιμών που συλλέγονται για να διασφαλιστεί ότι δεν περιλαμβάνουν τα κόστη παραγωγής. Μια προσέγγιση τιμολόγησης βάσει προτύπου μπορεί επίσης να θεωρηθεί μέθοδος Α, εάν πληροί τα κριτήρια που ορίζονται στο τμήμα 2 του παρόντος παραρτήματος. Η χρονοχρέωση ή οι ωριαίες αμοιβές είναι μέθοδοι B.

3.12.7. CPA 74.5 - Υπηρεσίες προσλήψεων και προμήθειας προσωπικού

Όταν ο μισθωτός πληρώνεται από το γραφείο πρόσληψης, οι μέθοδοι που βασίζονται σε μισθολογικούς δείκτες σχετικούς με το προσωπικό που διατίθεται σε άλλες επιχειρήσεις είναι μέθοδοι Β. Μια μέθοδος Α θα πρέπει να περιλαμβάνει διορθώσεις για την παραγωγικότητα και την ποιότητα και να αντικατοπτρίζει επίσης τα διοικητικά κόστη που επιβάλλει το γραφείο πρόσληψης. Έτσι οι τομές των συμβάσεων, που περιλαμβάνουν τιμολόγιο για συγκεκριμένα είδη εργαζομένων, θα είναι μέθοδοι Α, με την προϋπόθεση ότι λαμβάνονται δεόντως υπόψη οι μεταβολές της ποιότητας. Οι τιμές βάσει προτύπου μπορούν επίσης να αποτελέσουν μέθοδο Α, αν πληρούνται τα κριτήρια που ορίζονται στο τμήμα 2 του παρόντος παραρτήματος.

Όταν χρησιμοποιείται ποσοστό επί του μισθού ισχύουν οι ανωτέρω μέθοδοι και ταξινομήσεις με τη διαφορά ότι στην περίπτωση αυτή θα πρέπει να συνδυάζονται με πληροφορίες σχετικά με τα ποσοστά των αμοιβών. Αν δεν υπάρχουν πληροφορίες σχετικά με τα ποσοστά, η χρήση των μισθολογικών δεικτών μπορεί να θεωρηθεί μέθοδος Β.

3.12.8. CPA 74.6 - Υπηρεσίες (αστυνομικών) ερευνών και ασφαλείας

Η μέθοδος Α θα είναι η συλλογή των πραγματικών τιμών των συμβάσεων. Οι υπηρεσίες που παρέχονται στο πλαίσιο αυτών των συβάσεων θα πρέπει να παρακολουθούνται στενά για να ελέγχονται για μεταβολές της ποιότητας, αν χρειάζεται. Η χρήση τιμολόγησης βάσει προτύπου μπορεί επίσης να είναι μέθοδος Α υπό τις προϋποθέσεις του τμήματος 2 του παρόντος παραρτήματος.

Για τις υπηρεσίες που παρέχονται με ωριαία χρέωση, η χρονοχρέωση ή η ωριαία αμοιβή μπορεί να χρησιμοποιηθεί για να αποτελέσει μέθοδο Β.

Χρήσιμοι δείκτες όγκου για υπηρεσίες ασφαλείας μπορεί να είναι οι ανθρωποώρες επιτήρησης ή φύλαξης και ο αριθμός των υποθέσεων ή των πελατών που εξυπηρετούνται από ιδιωτικούς ερευνητές. Αν είναι αρκετά κατάλληλοι, αυτοί οι δείκτες όγκου μπορούν να είναι μέθοδοι Β.

3.12.9. CPA 74.7 - Υπηρεσίες βιομηχανικού καθαρισμού

Για τις υπηρεσίες νοικοκυριών όπως ο καθαρισμός παραθύρων και ο καθαρισμός καπνοδόχων, μπορούν να χρησιμοποιηθούν πληροφορίες για τις τιμές καταναλωτή, ως μέθοδος Α για την κατανάλωση των νοικοκυριών και ως μέθοδος Β για την ενδιάμεση ανάλωση.

Για τις υπηρεσίες καθαρισμού, μπορεί να χρησιμοποιηθεί το εμβαδόν των γραφείων (σε m2) που καθαρίζεται ή παρόμοιοι δείκτες. Εάν δεν είναι διαθέσιμοι τέτοιοι δείκτες, μπορεί να υποτεθεί ότι η ποσότητα των εργασιών καθαρισμού που εκτελούνται είναι ανάλογη με το συνολικό εμβαδόν των γραφείων, ή να γίνουν ανάλογες υποθέσεις.

3.12.10. Υπόλοιπες υπηρεσίες στη CPA 74

Για τις υπηρεσίες της CPA 74 που δεν περιλαμβάνονται ρητώς στα τμήματα 3.12.1 ως 3.12.9, η ταξινόμηση σε μεθόδους A, B και Γ μπορεί να προέλθει από τα γενικά κριτήρια των κατάλληλων μεθόδων όπως ορίζονται στην απόφαση 98/715/ΕΚ. Γενικά, οι μέθοδοι που βασίζονται σε πραγματικές (συμβατικές) τιμές ή σε τιμές προτύπων (υπό τις προϋποθέσεις του τμήματος 2 του παρόντος παραρτήματος) είναι μέθοδοι Α. Αν οι υπηρεσίες πληρώνονται με την ώρα, η χρονοχρέωση ή οι ωριαίες αμοιβές μπορεί να είναι μέθοδοι Β. Οι δείκτες όγκου που είναι αντιπροσωπευτικοί της παραγωγής των υπηρεσιών μπορούν επίσης να είναι μέθοδοι Β. Οι μέθοδοι που βασίζονται στις εισροές είναι μέθοδοι Γ.

3.13. CPA 75 - Υπηρεσίες δημόσιας διοίκησης και άμυνας, υπηρεσίες υποχρεωτικής κοινωνικής ασφάλισης

Ατομικές υπηρεσίες

Για τις ατομικές υπηρεσίες, οι μόνες μέθοδοι που θα μπορούν να πληρούν τα κριτήρια για τις μεθόδους A ή B είναι οι μέθοδοι που μετρούν την παραγωγή. Οι μέθοδοι που βασίζονται στις εισροές είναι μέθοδοι Γ.

Μια μέθοδος δείκτη παραγωγής είναι μέθοδος Α αν οι δείκτες πληρούν τα ακόλουθα κριτήρια:

- θα πρέπει να καλύπτουν όλες τις υπηρεσίες που παράγει ο παραγωγός και οι οποίες παρέχονται σε εξωτερικούς χρήστες, και μόνον αυτές· οι δραστηριότητες που είναι δευτερεύουσες σε σχέση με την κύρια παραγωγή δεν θα πρέπει να λαμβάνονται υπόψη,

- θα πρέπει να σταθμίζονται βάσει του κόστους για κάθε είδος παραγωγής το έτος βάσης,

- θα πρέπει να ορίζονται όσο το δυνατόν πιο αναλυτικά,

- θα πρέπει να διορθώνονται για την ποιότητα.

Αν τα κριτήρια δεν καλύπτονται πλήρως, όπως για παράδειγμα το επίπεδο λεπτομέρειας μπορεί να βελτιωθεί ή αν δεν λαμβάνουν υπόψη τις μεταβολές της ποιότητας, η μέθοδος γίνεται μέθοδος Β. Αν μια μέθοδος δείκτη όγκου δεν μετρά πραγματικά την παραγωγή αλλά τις εισροές, τη δραστηριότητα ή το αποτέλεσμα (εκτός αν το αποτέλεσμα μπορεί να ερμηνευτεί ως παραγωγή διορθωμένη για την ποιότητα), ή/και αν η κάλυψη της παραγωγής δεν είναι αντιπροσωπευτική, η μέθοδος αυτή είναι μέθοδος Γ.

Συλλογικές υπηρεσίες

Οι περισσότερες υπηρεσίες στη CPA 75 είναι συλλογικές υπηρεσίες. Για τις συλλογικές υπηρεσίες, η ταξινόμηση των μεθόδων είναι γενικά η ίδια με τις ατομικές υπηρεσίες, με δύο σημαντικές εξαιρέσεις που οφείλονται στη δυσκολία του ορισμού της παραγωγής συλλογικών υπηρεσιών:

- οι μέθοδοι που βασίζονται σε εισροές είναι μέθοδοι Β για τις συλλογικές υπηρεσίες,

- η χρήση δεικτών του όγκου δραστηριότητας είναι μέθοδος Β.

Η χρήση ενός δείκτη όγκου μοναδικής εισροής δεν είναι μέθοδος Β: αν χρησιμοποιούνται μέθοδοι εισροών, θα πρέπει να εκτιμούν το σύνολο της κάθε εισροής ξεχωριστά, λαμβάνοντας υπόψη τις μεταβολές της ποιότητας των εισροών, ιδίως της αμοιβής των εργαζομένων.

Δεν θα πρέπει να εφαρμόζονται πρόσθετες διορθώσεις για την παραγωγικότητα ή την ποιότητα στο άθροισμα του όγκου των εισροών που έχουν ήδη διορθωθεί για την ποιότητα.

3.14. CPA 80 - Εκπαιδευτικές υπηρεσίες

Οι μέθοδοι A ή B θα πρέπει να πληρούν τα ακόλουθα γενικά κριτήρια:

- πλήρης ή σχεδόν πλήρης κάλυψη,

- στρωματοποίηση, τουλάχιστον στις ακόλουθες κατηγορίες: προσχολική, πρωτοβάθμια, κατώτερη δευτεροβάθμια, ανώτερη δευτεροβάθμια (γενική/επαγγελματική), τριτοβάθμια εκπαίδευση (πανεπιστήμιο/άλλο), και λοιπή εκπαίδευση. Στην περίπτωση των σπουδών τριτοβάθμιας εκπαίδευσης, θα πρέπει να υπάρχει στρωματοποίηση κατά αντικείμενο σπουδών (διαφοροποιώντας, για παράδειγμα, τις επιστημονικές και ιατρικές σπουδές από τις καλλιτεχνικές σπουδές).

Εμπορεύσιμες υπηρεσίες - Μια μέθοδος Α είναι ο αποπληθωρισμός της παραγωγής με κατάλληλους ΔΤΠ για κάθε είδος εκπαιδευτικής υπηρεσίας. Οι δείκτες τιμών θα πρέπει να λαμβάνουν υπόψη την ποιότητα της παρεχόμενης υπηρεσίας, και θα πρέπει να γίνεται έλεγχος για να διασφαλίζεται ότι χρησιμοποιούνται βασικές τιμές (δηλαδή τιμές που περιλαμβάνουν τυχών επιδοτήσεις προϊόντων).

Μια μέθοδος Β είναι η χρήση κατάλληλων ΔΤΚ, διορθωμένων για να αποτιμώνται σε βασικές τιμές, που αντικατοπτρίζουν την ποιότητα της παρεχόμενης υπηρεσίας.

Αν οι μέθοδοι αυτές δεν είναι διαθέσιμες για τις εμπορεύσιμες υπηρεσίες, είναι επίσης αποδεκτή η χρήση των μεθόδων δείκτη παραγωγής Α και Β που περιγράφονται παρακάτω για τις μη εμπορεύσιμες υπηρεσίες. Κάθε μέθοδος βασισμένη σε εισροές θα θεωρηθεί μέθοδος Γ.

Μη εμπορεύσιμες υπηρεσίες - Εφόσον δεν υπάρχουν διαθέσιμες τιμές, η μόνη μέθοδος Α για τη μη εμπορεύσιμη παραγωγή είναι η χρήση "μαθητοωρών" διορθωμένων καταλλήλως για την ποιότητα, με την ανάλυση στρωματοποίησης που περιγράφεται παραπάνω. Η μέθοδος Β είναι να χρησιμοποιούνται μαθητοώρες με το απαιτούμενο επίπεδο λεπτομέρειας χωρίς διόρθωση για την ποιότητα.

Η χρήση του αριθμού των μαθητών ως υποκατάστατου για τις μαθητοώρες είναι αποδεκτή για τις μεθόδους αυτές εάν μπορεί να αποδειχθεί ότι ο αριθμός των ωρών κατά τις οποίες διδάσκονται οι μαθητές είναι επαρκώς σταθερός. Η χρήση της μεθόδου αυτής ενθαρρύνεται για την τριτοβάθμια εκπαίδευση και για τη μάθηση από απόσταση.

Κάθε μέθοδος βασισμένη σε εισροές είναι μέθοδος Γ, όπως και κάθε μέθοδος που δεν χρησιμοποιεί την ελάχιστη ανάλυση στρωματοποίησης, ή δεν εξασφαλίζει πλήρη κάλυψη του τομέα. Η χρήση των ωρών εργασίας του διδακτικού προσωπικού θα είναι επίσης μέθοδος Γ.

3.15. CPA 85 - Υγειονομικές και κοινωνικές υπηρεσίες

3.15.1. CPA 85.11 - Νοσοκομειακές υπηρεσίες

Εμπορεύσιμη παραγωγή

Ο αποπληθωρισμός της εμπορεύσιμης παραγωγής των νοσοκομείων με κατάλληλους ΔΤΠ είναι μέθοδος Α. Η χρήση ενός ΔΤΚ είναι επίσης μέθοδος Α με την προϋπόθεση ότι οι τιμές καταγράφονται ως ακαθάριστες, δηλαδή χωρίς να λαμβάνουν υπόψη οποιεσδήποτε επιστροφές, και ότι ο δείκτης διορθώνεται στις βασικές τιμές (στην περίπτωση που υπάρχουν επιδοτήσεις προϊόντων). Εάν οι τομές καταγράφονται ως καθαρές, η χρήση ενός ΔΤΚ είναι μέθοδος Γ. Η χρήση ενός λιγότερο κατάλληλου ΔΤΠ χαρακτηρίζεται μέθοδος Β.

Οι μέθοδοι δείκτη παραγωγής που ταξινομούνται ως A ή B παρακάτω είναι επίσης κατάλληλες για την εμπορεύσιμη παραγωγή.

Μη εμπορεύσιμη παραγωγή

Πρέπει να γίνει διάκριση μεταξύ των διαφόρων τύπων νοσοκομειακών υπηρεσιών που περιλαμβάνονται στη CPA 85.11 για να ληφθεί υπόψη η κυμαινόμενη πολυπλοκότητα των διαφόρων κλάσεων υπηρεσιών. Σε όλες τις περιπτώσεις, οι μέθοδοι εισροών είναι μέθοδοι Γ.

α) Υπηρεσίες σε εσωτερικούς ασθενείς από γενικά και εξειδικευμένα νοσοκομεία.

Η χρήση δεικτών όγκου πλήρους διορθωμένων για την ποιότητα που βασίζονται στην ταξινόμηση Ομάδων Σχετικών με Διαγνώσεις (DRG) είναι μέθοδος A.

Αν καλύπτονται μόνο οι μεταβολές του συνδυασμού της θεραπείας κατά DRG, πληρούνται οι απαιτήσεις για μέθοδο B.

Οι μέθοδοι που χρησιμοποιούν τη διεθνή ταξινόμηση ασθενειών (ICD) για την ταξινόμηση των εξιτηρίων μπορεί να είναι επίσης μέθοδος Β, με την προϋπόθεση ότι οι διαγνώσεις καταγράφονται σε πολύ αναλυτικό επίπεδο και χρησιμοποιούνται κατάλληλες σταθμίσεις κόστους.

Η χρήση χονδροειδών δεικτών παραγωγής όπως ο απλός αριθμός εξιτηρίων ταξινομείται ως μέθοδος Γ.

β) Νοσοκομειακές ψυχιατρικές υπηρεσίες

Και στην περίπτωση αυτή, οι αναλυτικοί δείκτες που βασίζονται σε DRG με πλήρη διόρθωση για την ποιότητα και κατάλληλες σταθμίσεις κόστους είναι μέθοδος A.

Οι δείκτες που βασίζονται σε DRG με μερική μόνο διόρθωση για την ποιότητα είναι μέθοδοι Β. Μια κάπως ασθενέστερη μέθοδος, που μπορεί όμως ακόμη να θεωρηθεί μέθοδος Β, είναι ο αριθμός των ημερών παραμονής στο νοσοκομείο κατά επίπεδο περίθαλψης, σταθμισμένος χρησιμοποιώντας αντιπροσωπευτικές πληροφορίες για το κόστος.

Οι μέθοδοι παραγωγής που δεν διακρίνουν επίπεδο περίθαλψης ταξινομούνται όλες ως Γ.

γ) Υπηρεσίες αποκατάστασης σε κέντρα αποκατάστασης/νοσοκομεία

Οι DRG που λαμβάνουν πλήρως υπόψη τις μεταβολές της ποιότητας είναι μέθοδος Α.

Αν οι μεταβολές της ποιότητας καταγράφονται μερικά μόνο, οι μέθοδοι δείκτη παραγωγής που βασίζονται σε DRG ταξινομούνται ως μέθοδοι Β. Το ίδιο ισχύει αν χρησιμοποιείται ο αριθμός ημερών παραμονής κατά επίπεδο περίθαλψης. Εάν μπορεί να αποδειχθεί ότι οι διάφορες υπηρεσίες αποκατάστασης είναι σχετικά ομοιογενείς, τότε ο απλός αριθμός ημερών παραμονής μπορεί να γίνει αποδεκτός ως μέθοδος Β.

δ) Υπηρεσίες νοσοκόμων (υπό ιατρική επίβλεψη)

Η μέθοδος Α που συνιστάται είναι οι ημέρες παραμονής κατά επίπεδο περίθαλψης, διορθωμένες για την ποιότητα. Τα διαφορετικά επίπεδα περίθαλψης μπορούν να καταγράφονται άμεσα με τη συστηματική εφαρμογή ταξινομήσεων ή έμμεσα με την ομαδοποίηση ιδρυμάτων που παρέχουν το ίδιο επίπεδο περίθαλψης.

Οι μη διορθωμένες ημέρες παραμονής κατά επίπεδο περίθαλψης πληρούν τις απαιτήσεις μια μεθόδου Β. Στις περιπτώσεις όπου υπάρχει σχετική ομοιογένεια των υπηρεσιών, ο απλός αριθμός των ημερών παραμονής μπορεί να γίνει αποδεκτός ως μέθοδος Β.

3.15.2. CPA 85.12 - Ιατρικές υπηρεσίες

Εμπορεύσιμη παραγωγή

Η χρήση ΔΤΠ είναι μέθοδος Α. Η χρήση ΔΤΚ είναι επίσης μέθοδος Α με την προϋπόθεση ότι οι τιμές καταγράφονται ακαθάριστες, χωρίς να λαμβάνονται υπόψη τυχόν επιστροφές. Οι ΔΤΚ που καταγράφουν τις τιμές καθαρές, χωρίς τις επιστροφές είναι μέθοδος Γ. Όλες οι μέθοδοι παραγωγής για τη μη εμπορεύσιμη παραγωγή, που ταξινομούνται ως Α ή Β παρακάτω, είναι επίσης κατάλληλες.

Μη εμπορεύσιμη παραγωγή

Η κύρια διάκριση είναι μεταξύ υπηρεσιών από γενικούς γιατρούς αφενός και υπηρεσιών από ειδικευμένους γιατρούς αφετέρου.

α) Υπηρεσίες από γενικούς γιατρούς

Η μέθοδος Α είναι ο αριθμός των επισκέψεων κατά τύπο θεραπείας, διορθωμένος για τις μεταβολές της ποιότητας. Σε περίπτωση υποκατάστατων σταθμίσεων ή μερικής μόνο διόρθωσης για την ποιότητα, ο αριθμός των επισκέψεων κατά θεραπεία είναι μέθοδος Β. Ο απλός αριθμός των επισκέψεων μπορεί επίσης να γίνει αποδεκτός ως μέθοδος Β εάν οι διάφοροι τύποι θεραπείας είναι επαρκώς ομοιογενείς όσον αφορά τις απαιτήσεις όρων (παρόμοιες σταθμίσεις κόστους).

β) Ιατρικές υπηρεσίες από ειδικευμένους γιατρούς

Ο αριθμός πρώτων επισκέψεων, με ανάλυση κατά τύπο ειδικότητας και τύπο θεραπείας, διορθωμένος για την ποιότητα και σταθμισμένος με τις κατάλληλες σταθμίσεις κόστους, είναι η μέθοδος Α. Ο ίδιος δείκτης χωρίς διόρθωση για την ποιότητα θα είναι μέθοδος Β. Αν δεν μπορεί να γίνει διάκριση κατά τύπο θεραπείας, ο αριθμός πρώτων επισκέψεων δεν είναι ο κατάλληλος δείκτης. Υπό αυτές τις συνθήκες, ο συνολικός αριθμός επισκέψεων θεωρείται μέθοδος Β. Η διάκριση μεταξύ ειδικοτήτων είναι απαραίτητη για μια μέθοδο Β.

3.15.3. CPA 85.13 - Οδοντιατρικές υπηρεσίες

Οι περισσότερες οδοντιατρικές υπηρεσίες είναι εμπορεύσιμες υπηρεσίες. Μια μέθοδος Α είναι η χρήση του ΔΤΚ διορθωμένου στις βασικές τιμές και ως προς τις μεταβολές της ποιότητας. Οι τιμές πρέπει να καταγράφονται ακαθάριστες, χωρίς να λαμβάνονται υπόψη οι τυχόν επιστροφές, και ο ΔΤΚ πρέπει να υπολογίζεται σε επαρκές επίπεδο λεπτομέρειας. Αν οι τιμές καταγράφονται καθαρές, μείον τις επιστροφές, η χρήσης ενός ΔΤΚ είναι μέθοδος Γ. Μια μέθοδος δείκτη παραγωγής που πληροί τις απαιτήσεις μιας μεθόδου Α είναι ο αριθμός των θεραπειών κατά τύπο θεραπείας διορθωμένος για την ποιότητα. Όπως και στους ειδικευμένους γιατρούς, ο αριθμός πρώτων επισκέψεων μπορεί να υποτεθεί ότι δείχνει τον αριθμό των πλήρων θεραπειών.

Ο αριθμός πρώτων επισκέψεων κατά τύπο θεραπείας (χωρίς διόρθωση για τις μεταβολές της ποιότητας) είναι μέθοδος Β. Αν δεν μπορεί να γίνει διάκριση κατά τύπο θεραπείας, δεν έχει νόημα να γίνεται καταμέτρηση μόνο των πρώτων επισκέψεων. Υπό αυτές τις συνθήκες, ο συνολικός αριθμός επισκέψεων θεωρείται μέθοδος Β.

3.15.4. CPA 85.14 - Άλλες υπηρεσίες που αφορούν την ανθρώπινη υγεία, και CPA 85.15 - Κτηνιατρικές υπηρεσίες

Όλες σχεδόν αυτές οι υπηρεσίες παρέχονται ως εμπορεύσιμες υπηρεσίες, επομένως η προσέγγιση που συνιστάται είναι η χρήση της κατάλληλης συνιστώσας του ΔΤΚ. Αν γίνεται διόρθωση στις αρχικές τιμές είναι μέθοδος Α, εάν όχι είναι μέθοδος Β.

3.15.5. CPA 85.31 - Υπηρεσίες κοινωνικής μέριμνας με παροχή καταλύματος

Για την εμπορεύσιμη παραγωγή, ο αποπληθωρισμός με την κατάλληλη συνιστώσα του ΔΤΚ (με διόρθωση στις βασικές τιμές) είναι η μέθοδος Α. Οι ημέρες διαμονής κατά τύπο ιδρύματος, με πλήρη διόρθωση για τις μεταβολές της ποιότητας, θα πληροί επίσης τις απαιτήσεις για μια μέθοδο Α.

Εάν δεν γίνεται διόρθωση ποιότητας, έχουμε μέθοδο Β. Επίσης, ο συνολικός αριθμός των ημερών διαμονής μπορεί να ταξινομηθεί ως μέθοδος Β.

3.15.6. CPA 85.32 - Υπηρεσίες κοινωνικής μέριμνας χωρίς παροχή καταλύματος

Εφόσον οι υπηρεσίες αυτές είναι εμπορεύσιμες υπηρεσίες, η χρήση της κατάλληλης συνιστώσας του ΔΤΚ με διόρθωση στις βασικές τιμές είναι μέθοδος Α. Χωρίς αυτή τη διόρθωση της αξίας του ΔΤΚ, έχουμε μέθοδο Β.

Ο αριθμός των ατόμων στα οποία παρέχεται μέριμνα κατά επίπεδο μέριμνας είναι μέθοδος Α για τη μη εμπορεύσιμη παραγωγή. Η χρήση του συνολικού αριθμού των ατόμων στα οποία παρέχεται μέριμνα θεωρείται μέθοδος Β.

3.16. CPA 90 - Υπηρεσίες αποχέτευσης και διάθεσης απορριμμάτων, υπηρεσίες υγιεινής και παρόμοιες υπηρεσίες

Οι μέθοδοι Α περιλαμβάνουν τη χρήση κατάλληλων ΔΤΠ όταν είναι διαθέσιμοι, και δεικτών όγκου παραγωγής (όπως τόνους συλλεγομένων απορριμμάτων) με διόρθωση για ορισμένα χαρακτηριστικά ποιότητας της υπηρεσίας, όπως η κανονικότητα της αποκομιδής και η επεξεργασία ειδικών κατηγοριών απορριμμάτων (π.χ. τοξικά απόβλητα).

Οι μέθοδοι Β περιλαμβάνουν τη χρήση αναλυτικών ΔΤΚ τόσο για την κατανάλωση των νοικοκυριών όσο και για την κατανάλωση των επιχειρήσεων (όταν η εξέλιξη των τιμών των υπηρεσιών σε επιχειρήσεις αποδεικνύεται ότι είναι παρόμοια με τις υπηρεσίες σε νοικοκυριά). Για τις μη εμπορεύσιμες υπηρεσίες, η χρήση δεικτών όγκου παραγωγής θα θεωρηθεί μέθοδος Β εάν οι δείκτες αυτοί εξασφαλίζουν ικανοποιητική κάλυψη και είναι επαρκώς λεπτομερείς.

3.17. CPA 91 - Υπηρεσίες οργανώσεων π.δ.κ.α.

Η μέθοδος Α στην περίπτωση αυτή είναι η συγκέντρωση αναλυτικών πληροφοριών σχετικά με την παροχή υπηρεσιών που πράγματι παρέχονται στα μέλη, με ανάλυση σε πολύ λεπτομερές επίπεδο και με στάθμιση με το κόστος παροχής. Για παράδειγμα, ένας επαγγελματικός οργανισμός που παρέχει νομικές συμβουλές, συνέδρια, υπηρεσίες εξέτασης και διαπίστευσης σε μέλη θα παρέχει δεδομένα για κάθε μια από τις δραστηριότητες αυτές, ή μια θρησκευτική οργάνωση θα παρέχει δεδομένα για τη συμμετοχή στις λειτουργίες ή των αριθμό των λειτουργιών που πραγματοποιούνται.

Η μέθοδος Β είναι η χρήση του αριθμού των μελών ως υποκατάστατου της παραγωγής, πρέπει όμως να καταγράφονται οι διαφορετικοί τύποι μελών εάν παρέχουν σημαντικά διαφορετικά δικαιώματα στην λήψη υπηρεσιών, και πρέπει να είναι σαφές ότι η μέση χρήση υπηρεσιών κατά μέλη δεν μεταβάλλεται σημαντικά από το ένα έτος στο άλλο.

3.18. CPA 92 - Ψυχαγωγικές, πολιτιστικές και αθλητικές υπηρεσίες

Υπηρεσίες που παρέχονται σε συγκεκριμένο κοινό

Η μέθοδος Α για υπηρεσίες που παρέχονται αποκλειστικά σε νοικοκυριά είναι η χρήση αναλυτικών σειρών ΔΤΚ διορθωμένων στις βασικές τιμές ως αποπληθωριστών για την αξία των εισιτηρίων που πωλούνται. Η μέθοδος θα πρέπει να λαμβάνει υπόψη τα εισιτήρια που πωλούνται με έκπτωση, και τυχόν άλλα χαρακτηριστικά που έχουν σημαντική επίδραση στην ποιότητα (για παράδειγμα, δωρεάν προγράμματα ή κρατήσεις μέσω τηλεφώνου).

Οι μέθοδοι Β στην περίπτωση αυτή είναι η χρήση του ΔΤΚ για τις υπηρεσίες που παρέχονται και σε επιχειρήσεις (με την προϋπόθεση ότι μπορεί να αποδειχθεί ότι αυτή η υπόθεση είναι λογική), ή η χρήση των πωληθέντων εισιτηρίων με ανάλυση κατά είδος θέσης και κατά είδος παράστασης ως μέτρου του όγκου. Στην περίπτωση που δεν είναι διαθέσιμα δεδομένα σχετικά με τα εισιτήρια, ο αριθμός των παραστάσεων μπορεί να χρησιμοποιηθεί ως μέθοδος Β.

Βιβλιοθήκες

Η μέθοδος Α για τις βιβλιοθήκες είναι συνδυασμός των δεδομένων παραγωγής για το δανεισμό (με ανάλυση κατά σημαντικό είδος στοιχείου) με δεδομένα για τις επισκέψεις, διορθωμένα για παράγοντες ποιότητας όπως το φάσμα του υλικού αναφοράς που είναι διαθέσιμο. Ο συνδυασμός αυτός επιτυγχάνεται καλύτερα χρησιμοποιώντας μια προσέγγιση στάθμισης ως προς το κόστος. Τυχόν εμπορεύσιμες υπηρεσίες που παρέχονται πρέπει να μετρώνται με βάση την αξία των πωλήσεων, αποπληθωρισμένων με έναν κατάλληλο δείκτη τιμών.

Η μέθοδος Β για τις βιβλιοθήκες είναι η χρήση δεδομένων για το δανεισμό (με ανάλυση κατά σημαντικό τύπο στοιχείου) ως δείκτη για τη συνολική παραγωγή της βιβλιοθήκης.

Υπηρεσίες τυχερών παιχνιδιών και στοιχημάτων

Η μέθοδος Α για τις υπηρεσίες τυχερών παιχνιδιών και στοιχημάτων είναι ο απευθείας αποπληθωρισμός των δεδομένων για τα τέλη για την παροχή της υπηρεσίας με ένα δείκτη τιμών των υπηρεσιών αυτών, με διορθώσεις για τις μεταβολές της ποιότητας όταν χρειάζεται.

Οι μέθοδος Β για τα στοιχήματα είναι η χρήση του αριθμού των στοιχημάτων ως δείκτη όγκου. Κάθε είδος σημείου πώλησης (τηλέφωνο, διαδίκτυο, γραφεία στοιχημάτων) θα πρέπει να σημειώνεται ξεχωριστά και (στην ιδανική περίπτωση) θα πρέπει επίσης να γίνεται διάκριση ανάμεσα στους διάφορους τύπους τυχερών παιχνιδιών, με στάθμιση βάσει της αναλογίας του συνολικού ποσού που στοιχηματίζουν οι παίκτες κατά την περίοδο βάσης. Η μέθοδος Β για τα καζίνα είναι η χρήση δεδομένων για τον αριθμό των εισερχομένων ατόμων.

Παραγωγή και επεξεργασία κινηματογραφικών ταινιών, ραδιοφωνικές και τηλεοπτικές υπηρεσίες

Οι μέθοδοι Β για την παραγωγή κινηματογραφικών ταινιών και τηλεοπτικών/ραδιοφωνικών προγραμμάτων είναι η συλλογή τιμών για ορισμένα πρότυπα προϊόντα (π.χ. ημίωρο εγχώριας τηλεοπτικής κωμωδίας, ώρα ραδιοφωνικού ντοκιμαντέρ), ή η χρήση δεδομένων ποσότητας για τον προγραμματισμό με ανάλυση κατά κύριες κατηγορίες προγράμματος και με στάθμιση βάση του μεριδίου της αξίας των συνολικών προγραμμάτων.

Ειδησεογραφικά πρακτορεία

Η μέθοδος Α είναι η χρήση μιας μεθόδου τιμολόγησης βάση προτύπου, βασισμένη στους συνδρομητές μιας υπηρεσίας ειδήσεων. Η μέθοδος τιμολόγησης βάση προτύπου θα πρέπει να συμμορφώνεται με τις γενικές αρχές που ορίζονται στο τμήμα 2 του παρόντος παραρτήματος.

Η μέθοδος Β για τα ειδησεογραφικά πρακτορεία είναι η χρήση δεικτών ποσότητας και ποιότητας που χρησιμοποιούνται από τις ίδιες τις επιχειρήσεις για τη μέτρηση της παραγωγής, εφόσον οι δείκτες αυτοί μπορούν να συγκριθούν, σε λογικό βαθμό, σε όλη τη βιομηχανία και είναι σταθεροί από άποψη ορισμού από τη μία περίοδο στην επόμενη.

Αθλητικές εγκαταστάσεις

Οι μέθοδοι Α στην περίπτωση αυτή είναι η χρήση αναλυτικών δεδομένων ΔΤΚ, διορθωμένων στις βασικές τιμές, ή η χρήση του αριθμού των εισιτηρίων που πωλούνται με ανάλυση κατά τύπο εισιτηρίου και, αν είναι δυνατόν, δραστηριοτήτων που πραγματοποιούνται. Θα πρέπει να γίνεται κάποια διόρθωση για την ποιότητα των εγκαταστάσεων, και οι θεατές που πληρώνουν εισιτήριο θα πρέπει να μετρώνται ξεχωριστά από τους συμμετέχοντες.

Η μέθοδος Β είναι η χρήση των εισιτηρίων που πωλούνται χωρίς επαρκή ανάλυση ώστε να αντικατοπτρίζονται οι διάφοροι τύποι υπηρεσιών, ή με χρήση αναλυτικών δεδομένων ΔΤΚ που δεν είναι πλήρως αντιπροσωπευτικά των δραστηριοτήτων.

3.19. CPA 93 - Άλλες υπηρεσίες

Αυτή η διαίρεση προϊόντων καλύπτει ένα πολύ ευρύ φάσμα υπηρεσιών· οι κυριότερες υπηρεσίες που περιλαμβάνονται στο παρόν τμήμα εξετάζονται παρακάτω.

Υπηρεσίες πλυσίματος και στεγνού καθαρισμού

Για τα νοικοκυριά, μπορεί να υπάρχουν διαθέσιμα δεδομένα ΔΤΚ για τις υπηρεσίες αυτές (κόστος χρήσης πλυντηρίων αυτοεξυπηρέτησης, και κόστος στεγνού καθαρισμού πρότυπων ειδών). Για τις υπηρεσίες προς επιχειρήσεις, υπάρχει συχνά συμβατική σχέση και κατάλληλοι δείκτες του όγκου μπορεί να είναι ο αριθμός κιλών υλικών που πλένονται ή ο αριθμός πρότυπων "φορτίων". Η χρήση του ΔΤΚ και των δεδομένων όγκου θεωρούνται μέθοδοι Β.

Υπηρεσίες κομμωτηρίων

Το προϊόν αυτό παρέχεται σχεδόν αποκλειστικά σε νοικοκυριά και καταγράφεται από τον ΔΤΚ. Η καλύτερη μέθοδος είναι η χρήση μιας "τιμής προτύπου", όπου το πρότυπο είναι ένα τυπικό αντιπροσωπευτικό προϊόν, όπως το λούσιμο και το κούρεμα. Η χρήση δεδομένων ΔΤΚ αντιπροσωπεύει μέθοδο Α αν γίνεται διόρθωση στις βασικές τιμές.

Κηδείες

Αυτό το προϊόν παρέχεται αποκλειστικά σε νοικοκυριά και καταγράφεται από τον ΔΤΚ. Στον κλάδο αυτό υπάρχουν τυπικά προϊόντα που παρέχονται, επομένως η τιμολόγηση είναι απλή, και η χρήση δεδομένων ΔΤΚ αντιπροσωπεύει μέθοδο Α εάν γίνεται διόρθωση στις βασικές τιμές.

Άλλες υπηρεσίες

Το σημείο αυτό καλύπτει μια ποικιλία υπηρεσιών, οι περισσότερες από τις οποίες παρέχονται ως τυποποιημένα προϊόντα (π.χ. υπηρεσίες καλλωπισμού, γραφεία γνωριμιών, αστρολόγοι, πόρνες), που μπορούν να τιμολογηθούν σε διαφορετικές χρονικές περιόδους και να κατασκευαστεί ένας δείκτης τιμών. Η χρήση αυτών των πρότυπων προϊόντων θα είναι μέθοδος Α αν λαμβάνονται υπόψη όλα τα στοιχεία ποιότητας, και μέθοδος Β στην αντίθετη περίπτωση.

4. ΜEΘΟΔΟΙ A, B ΚΑΙ Γ ΓΙΑ ΟΡΙΣΜEΝEΣ ΚΑΤΗΓΟΡΙEΣ ΣΥΝΑΛΛΑΓΩΝ

4.1. Ενδιάμεση ανάλωση

Μια μέθοδος Α για τον αποπληθωρισμό της ενδιάμεσης ανάλωσης πρέπει να πληροί τα ακόλουθα κριτήρια:

- ο αποπληθωρισμός γίνεται για κάθε προϊόν ξεχωριστά,

- τα προϊόντα εγχώριας παραγωγής και τα εισαγόμενα προϊόντα αποπληθωρίζονται ξεχωριστά,

- είτε χρησιμοποιούνται γνήσια δεδομένα τιμών για την ενδιάμεση ανάλωση είτε, για τα προϊόντα εγχώριας παραγωγής, οι μέθοδοι Α ορίζονται για κάθε προϊόν (λαμβάνοντας υπόψη τη διαφορετική βάση αποτίμησης) και, για τα εισαγόμενα προϊόντα οι μέθοδοι Α περιγράφονται στο επόμενο τμήμα.

Οι μέθοδοι Β μπορεί να μην κάνουν διάκριση μεταξύ εγχωρίων προϊόντων και εισαγωγών, ή να χρησιμοποιούν μεθόδους που είναι ταξινομημένες ως μέθοδοι Β για τα προϊόντα αυτά.

Αν η ενδιάμεση ανάλωση αποπληθωρίζεται σε συγκεντρωτικό επίπεδο χωρίς ανάλυση κατά προϊόν, πρόκειται για μέθοδο Γ. Επίσης, αν χρησιμοποιούνται μέθοδοι αποπληθωρισμού που είναι ταξινομημένες ως μέθοδοι Γ για τα προϊόντα αυτά, τότε πρόκειται επίσης για μεθόδους Γ για την ενδιάμεση ανάλωση.

4.2. Εξαγωγές και εισαγωγές αγαθών

Οι μέθοδοι Α θα πρέπει να βασίζονται στη χρήση δεικτών τιμών, διορθωμένων για την ποιότητα, για όλες τις εξαγωγές και τις εισαγωγές. Οι δείκτες τιμών θα πρέπει να είναι συνεπείς με την ταξινόμηση προϊόντων που χρησιμοποιείται στα δεδομένα αξίας που αποπληθωρίζονται. Η αποτίμησή τους θα πρέπει να αντιστοιχεί με την αποτίμηση που χρησιμοποιείται για τα δεδομένα των τρεχουσών τιμών, δηλαδή fob για τις εξαγωγές και είτε fob είτε cif για τις εισαγωγές.

Ο αποπληθωρισμός με δείκτες τιμών που δεν αντικατοπτρίζουν επαρκώς τις μεταβολές της ποιότητας θα πρέπει να θεωρείται μέθοδος Β.

Για τις ομάδες προϊόντων που είναι επαρκώς ομοιογενείς διαχρονικά, οι ΔΜΑ μπορούν επίσης να θεωρούνται μέθοδοι Β. Για να προσδιοριστεί η καταλληλότητα ενός ΔΜΑ δεν θα πρέπει να βασιζόμαστε μόνο στην κατανόηση του περιεχομένου οποιασδήποτε συγκεκριμένης εμπορικής ομάδας, αλλά να εξετάζουμε τη μεταβλητότητα του ΔΜΑ.

Η καταλληλότητα των ΔΤΠ πρέπει να αξιολογείται κατά περίπτωση πριν θεωρηθούν κατάλληλοι. Πρώτον, η κάλυψη των χρησιμοποιουμένων δεικτών θα πρέπει να είναι κατάλληλη. Όταν οι τιμές της εγχώριας αγοράς και της αγοράς εισαγωγών είναι παρόμοιες, λόγω του ανταγωνισμού, τότε η απευθείας χρήση ΔΤΠ μπορεί να θεωρηθεί κατάλληλη, δεδομένου ότι θα υπάρχουν ελάχιστες διαφορές στις τιμές. Όταν οι συνθήκες της αγοράς είναι τέτοιες ώστε οι εγχώριες τιμές δεν αντικατοπτρίζουν επαρκώς την τιμή των εισαγομένων ή των εξαγομένων αγαθών, οι ΔΤΠ θα πρέπει να διορθώνονται για να αντικατοπτρίζουν αυτές τις διαφορές, για να μπορούν να θεωρηθούν κατάλληλοι ως μέθοδοι Β. Αν οι κινήσεις της συναλλαγματικής ισοτιμίας είναι ο μόνος παράγοντας που επηρεάζει τις τιμές των εισαγωγών ή των εξαγωγών, οι ΔΤΠ θα πρέπει να διορθώνονται για το γεγονός αυτό για να θεωρούνται μέθοδος Β. Όταν υπάρχουν άλλοι παράγοντες που επηρεάζουν τις τιμές, τότε είναι απαραίτητες πιο πολύπλοκες διορθώσεις των ΔΤΠ για να μπορούν να θεωρηθούν κατάλληλοι.

Η χρήση των τιμών εξαγωγής μιας ξένης χώρας για τον αποπληθωρισμό των εισαγωγών είναι μέθοδος Β όταν η κάλυψη του προϊόντος είναι ακριβής και, όταν είναι απαραίτητο, έχουν γίνει διορθώσεις για τις κινήσεις των συναλλαγματικών ισοτιμιών και για τις διαφορετικές μεταβολές του γενικού επιπέδου των τιμών μεταξύ των δύο χωρών.

Στις μεθόδους Γ περιλαμβάνεται η χρήση ΔΜΑ για ανεπαρκώς ομοιογενείς ομάδες προϊόντων.

4.3. Εξαγωγές και εισαγωγές υπηρεσιών

Οι κατάλληλες μέθοδοι για την εκτίμηση των τιμών και των όγκων για τις εξαγωγές και εισαγωγές υπηρεσιών θα πρέπει να αντικατοπτρίζουν τις μεθόδους που ορίζονται για την παραγωγή της καθεμιάς από αυτές τις υπηρεσίες. Εντούτοις, όταν συνιστάται η χρήση δεικτών τιμών, αυτοί θα πρέπει να αντικατοπτρίζουν τις τιμές εξαγωγής ή εισαγωγής που καταβάλλονται πραγματικά όταν οι δείκτες αυτοί χρησιμοποιούνται για τον αποπληθωρισμό των εξαγωγών και εισαγωγών υπηρεσιών.

Για τις δαπάνες των μη μονίμων κατοίκων (ατόμων ή κυβερνήσεων) στο εγχώριο έδαφος, αυτές θα πρέπει να αποπληθωρίζονται χρησιμοποιώντας ΔΤΚ που θα είναι συνεπείς με το φάσμα προϊόντων τα οποία αγοράζονται από μη μονίμους κατοίκους, για να έχουμε μέθοδο Α. Αν χρησιμοποιούνται ΔΤΚ που έχουν πιο στενή ή πιο ευρεία κάλυψη προϊόντων από αυτά που αγοράζονται από μη μονίμους κατοίκους, θα είναι μέθοδος Β.

Για τις δαπάνες των εγχώριων μονίμων κατοίκων στο εξωτερικό (ατόμων ή κυβερνήσεων), η χρήση αναλυτικών και κατάλληλων ΔΤΚ για τη χώρα επίσκεψης, διορθωμένων για τις συναλλαγματικές ισοτιμίες, θα είναι μέθοδος Α. Η χρήση των ΔΤΚ ξένης χώρας που έχουν ευρύτερη ή στενότερη κάλυψη θα είναι μέθοδος Β.

Για το διαμεσολαβητικό εμπόριο, που είναι εμπορική δραστηριότητα, είναι κατάλληλη η ταξινόμηση των μεθόδων για τα χονδρικά και λιανικά εμπορικά περιθώρια.

4.4. Αγορές μείον πωλήσεις τιμαλφών

Η μέθοδος Α για την παραγωγή τιμαλφών είναι αν υπάρχει κατάλληλος ΔΤΠ για μια βιομηχανία που παρέχει τιμαλφή, ο οποίος διορθώνεται κατάλληλα για τις μεταβολές της ποιότητας (αυτό μπορεί να είναι δυνατό για τη βιομηχανία κοσμημάτων, για παράδειγμα). Για ορισμένα είδη τιμαλφών, μια προσέγγιση τιμολόγησης βάσει προτύπου ή βάσει προδιαγραφών θα είναι μέθοδος Α εάν πληροί τα κριτήρια που ορίζονται στο τμήμα 2 του παρόντος παραρτήματος.

Για τις υπηρεσίες που παρέχονται έναντι αμοιβής, όταν η αμοιβή είναι ποσοστό μιας αξίας των ειδών που διακινούνται, ένας ικανοποιητικός δείκτης τιμών θα πρέπει να συνδυάζει τη μεταβολή των ποσοστών των αμοιβών και τη μεταβολή της αξίας (του συγκεκριμένου συνόλου) των τιμαλφών. Αυτό θα είναι μέθοδος Α.

Οι μέθοδοι Β για την παραγωγή τιμαλφών είναι η σύγκριση με πολύ όμοια προϊόντα (εγχωρίως ή διεθνώς), όπως ένας πίνακας από τον ίδιο ζωγράφο, και η ανάλυση σε συνιστώντα στοιχεία (πιο κατάλληλη για κοσμήματα και πολύπλοκα προϊόντα).

Οι μέθοδοι Β για τις προμήθειες ή τα εμπορικά περιθώρια είναι η χρήση ενός δείκτη που βασίζεται στην αξία των τιμαλφών. Δεδομένου ότι οι αμοιβές διαμεσολάβησης για τιμαλφή συχνά είναι ποσοστά της αξίας των τιμαλφών, είναι λογικό να σκεφθούμε ότι και τα δύο είναι αρκετά αλληλοσυσχετισμένα ώστε να αποτελούν μέθοδο Β. Τότε γίνεται σιωπηρώς η υπόθεση ότι το ποσοστό της αμοιβής είναι σταθερό.

Λιγότερο ικανοποιητική μέθοδος, αλλά και πάλι μέθοδος Β, είναι η χρήση των αριθμών των μονάδων τιμαλφών που διακινούνται, με ανάλυση κατά είδος. Αυτό είναι πιο κατάλληλο για περισσότερο ομοιογενή προϊόντα.

Η χρήση ενός γενικού δείκτη τιμών είναι μέθοδος Γ.

(1) ΕΕ L 58 της 27.2.1998, σ. 1.

ΠΑΡΑΡΤΗΜΑ II

ΧΡΟΝΟΔΙΑΓΡΑΜΜΑ ΕΦΑΡΜΟΓΗΣ ΤΩΝ ΤΑΞΙΝΟΜΗΣEΩΝ

Μια ημερομηνία εφαρμογής, π.χ. το 2004, για ένα συγκεκριμένο προϊόν σημαίνει ότι τα ετήσια δεδομένα σταθερών τιμών που υποβάλλονται στη Eurostat στο πλαίσιο του κανονισμού (ΕΚ) αριθ. 2223/96 του Συμβουλίου το 2004 και τα επόμενα έτη θα πρέπει να συμμορφώνονται με την ταξινόμηση Α/Β/Γ που ορίζεται για το προϊόν αυτό. Συγκεκριμένα, αυτό σημαίνει ότι από την ημερομηνία αυτή δεν επιτρέπεται πλέον η χρήση μεθόδων Γ για το προϊόν αυτό.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Εξαιρέσεις που έχουν χορηγηθεί:

Αυστρία

CPA 70 και 72: 2006

Δανία

CPA 75 (ατομικές υπηρεσίες), 80 και 85: 2012

Γερμανία

Όλα τα προϊόντα και οι κατηγορίες συναλλαγών (εφόσον χρησιμοποιούνται ακόμα οι μέθοδοι Γ): 2005, εκτός από το CPA 72: 2006

Ελλάδα

CPA 30.02, 73 (μη εμπορεύσιμες), 75 (συλλογικές) και εξαγωγές και εισαγωγές αγαθών εκτός από εξοπλισμό μεγάλου μεγέθους: 2005, τα υπόλοιπα: 2006

Ισπανία

CPA 70: 2005, CPA 30.02, 65, 66, 67, 72, 73 (μη εμπορεύσιμες) και 75 (συλλογικές): 2006

Ιρλανδία

CPA 30.02: 2005, CPA 64, 65, 66, 67, 70 και 72 και εξαγωγές και εισαγωγές αγαθών εκτός από εξοπλισμό μεγάλου μεγέθους: 2006

Λουξεμβούργο

Όλα τα προϊόντα και οι κατηγορίες συναλλαγών εκτός από το CPA 71: 2006

Πορτογαλία

CPA 30.02, 64, 65, 66, 67, 70 και 72: 2006

Ηνωμένο Βασίλειο

CPA 65: 2006